text:
«Үҙ йортом» программаһында ҡатнашыусылар әсәлек капиталын индивидуаль төҙөлөштә файҙалана ала
“Үҙ йортом” шәхси төҙөлөш программаһында ҡатнашыусыларҙың Әсәлек капиталы аҡсаһын дәүләт теркәүен һәм уны файҙаланыу тәртибен аңлатыуҙы һорап Башҡортостан Хөкүмәтенә күп һанлы мөрәжәғәттәре буйынса БР Хөкүмәте Премьер-министры урынбаҫары Сергей Афонин рәйеслегендә эш кәңәшмәһе булды.
Әле “Үҙ йортом” программаһында ҡатнашыусылар үҙҙәренә бүленгән ер участкаларын милеккә рәсмиләштерә ала. Бының өсөн БР ер һәм мөлкәт мөнәсәбәттәре министры урынбаҫары Илдар Әминевҡа (Өфө ҡалаһы, Цюрупа урамы, 13, 207-се бүлмә) мөрәжәғәт итергә. Ошонда уҡ тейешле документтар исемлеге менән танышырға мөмкин.
Шәхси торлаҡ йорт төҙөү өсөн ер участкаһына милек хоҡуғын теркәү тураһында таныҡлыҡ алғандан һуң “Үҙ йортом” программаһында ҡатнашыусылар йорт төҙөүгә сығымдарҙы Әсәлек капиталы аҡсаһы менән ҡаплай ала.
Торлаҡ мәсьәләләренән тыш Хөкүмәт комиссияһында Өфө эргәһендә социаль объекттар төҙөү проблемаһы тикшерелде. Мәҫәлән, Өфө районының Жуков ауылында урта мәктәп төҙөү мәсьәләһе буйынса яҡын арала тейешле проектлау-тикшереү эштәре башҡарыу планлаштырылды. Ауылдағы мәктәп әле өҫтәмә рәүештә күп тигәндә 150 уҡыусыны ҡабул итә ала. Бынан тыш, Жуков ауылында балалар баҡсаһы проектлана. Уның төҙөлөшөн быйыл башлау планлаштырыла.
Хәтерегеҙгә төшөрәйек: 21 ғинуарҙа Башҡортостан Президенты Рөстәм Хәмитов Миәкә районына эш сәфәре барышында бынан ары мәктәптәр һәм башҡа социаль объекттар төҙөү буйынса барлыҡ эштәр алдан ҡараласаҡ, тип белдергәйне.
— Беҙ иҫке схема буйынса эшләмәйәсәкбеҙ. Буш яланда, экспертиза үткәрмәйенсә һәм документацияһыҙ мәктәп төҙөргә ярамай, – тине төбәк башлығы Рөстәм Хәмитов.


c: text/html

text:
Фермер хужалыҡтарына бирелгән кредиттар күләме 70 процентҡа артҡан
Быйыл өс квартал йомғаҡтары буйынса крәҫтиән (фермер) хужалыҡтарына бирелгән кредиттар күләме былтырғы йылдың ошо уҡ осоро менән сағыштырғанда 70 проценттан ашыуға артҡан. Уларға 23,8 млрд һумға кредиттар бирелгән. Ауыл хужалығын үҫтереү дәүләт программаһын тормошҡа ашырыу сиктәрендә Рәсәй Ауыл хужалығы банкы бәләкәй хужалыҡ формаларына айырым иғтибар бүлә.
Шәхси ярҙамсы хужалыҡтар хужалары 23,6 млрд һумлыҡ кредиттар алған, уҙған йылдың ошо уҡ осорона ҡарата был 50 процентҡа күберәк. Кредитлауҙы уҙған йыл менән сағыштырғанда 36,7 процентҡа арттырып, банк Ауыл хужалығы кооперативтарына 4,1 млрд һумға кредиттар биргән.
Ауыл хужалығын үҫтереү дәүләт программаһы 2008 йылдан алып тормошҡа ашырыла. Был арала программа сиктәрендә бирелгән кредиттар күләме 1,2 трлн һумдан артып киткән.

robotstxt: allowed

filter: keep


text:
Башҡортостанда эшләүсе әсәләр өсөн иң яҡшы предприятиеларҙы билдәләнеләр
ӨФӨ, 2014 йыл, 27 ноябрь. /«Башинформ» мәғлүмәт агентлығы, Арина Рәхимҡолова/.
Башҡортостанда «Эшләүсе әсәләр өсөн иң яҡшы предприятие» V республика конкурсына йомғаҡ яһалды. Бәйгенең ойоштороусылары – Башҡортостандың Профсоюздар федерацияһы, республиканың Хеҙмәт һәм халыҡты социаль яҡлау министрлығы, Сауҙа-сәнәғәт палатаһы.
БР Профсоюздар федерацияһының матбуғат хеҙмәтенән хәбәр итеүҙәренсә, конкурстың маҡсаты – эшләүсе балалы ҡатындарҙың хеҙмәт һәм социаль хоҡуҡтарын ғәмәлгә ашырыу буйынса шарттар булдырыу. Шулай уҡ сара социаль-хеҙмәт мөнәсәбәттәре өлкәһендә хеҙмәт баҙарында кире тенденцияларҙы таратыуға юл ҡуймау, профессиональ һәм ғаилә бурыстарын һөҙөмтәле һәм уңайлы берләштереү өсөн шарттар булдырыу өсөн ойошторолған.
Йыл һайын конкурста республиканың күпселек ойошмалары ҡатнаша. Ойоштороусылар айырым химия тармағы сәнәғәте предприятиеларын, дәүләт һәм йәмәғәтте хеҙмәтләндереү учреждениеларын, «Нефтегазстройпрофсоюз», торлаҡ-коммуналь хужалыҡ, һаулыҡ һаҡлау ойошмаларын билдәләй.
Конкурс комиссияһы ҡарары буйынса, иҡтисадтың бюджет секторы ойошмалары араһында Өфөнөң 52-се поликлиникаһы еңеү яуланы. 5000 кешегә тиклем эшләүселәр һаны менән бюджеттан тыш иҡтисад секторы ойошмалары категорияһында беренсе урынға БР Нефть химияһы һәм эшкәртеү институты лайыҡ булды. Хеҙмәткәрҙәр һаны 5000-дән ашыу кеше булған предприятиелар араһында «Газпром трансгаз Өфө» яуаплылығы сикләнгән йәмғиәте еңде.
Призерҙарҙы декабрҙә Социаль-хеҙмәт мөнәсәбәттәрен көйләү буйынса өс яҡлы республика комиссияһы ултырышында бүләкләйәсәктәр.


text:
Республиканың Үҙәк һайлау комиссияһында 2012 йылдың һайлау кампаниялары осоронда финанс эшмәкәрлек мәсьәләләре тикшерелде
Төбәктең Үҙәк һайлау комиссияһында Башҡортостан Республикаһында 2012 йылдың һайлау кампаниялары осоронда территориаль һайлау комиссияларының финанс эшмәкәрлегендә планлаштырыу, иҫәпләү һәм отчет биреү мәсьәләләренә ҡағылышлы кәңәшмә үтте. Уны БР Үҙәк һайлау комиссияһы рәйесе Хәйҙәр Вәлиев алып барҙы.
БР Үҙәк һайлау комиссияһы рәйесе урынбаҫары Нәйлә Алтынова республикала Рәсәй Президентын һайлау буйынса һайлау кампанияһын финанслау тураһында мәғлүмәттәр менән таныштырҙы. БР Үҙәк һайлау комиссияһы секретары Марина Долматова үҙенең сығышында һайлау көнөн үткәреүгә бәйле мәсьәләләргә ҡағылды. Кәңәшмә аҙағында Комиссия ағзалары сарала ҡатнашыусыларҙың һорауҙарына яуап бирҙе.
Шул уҡ көндә республиканың территориаль һайлау комиссиялары бухгалтерҙарын уҡытыу ойошторолдо. Финанс бүлек мөдире — БР Үҙәк һайлау комиссияһы аппаратының баш бухгалтеры Галина Тиунова һайлау комиссияларына 2012 йылдың 4 мартында үтәсәк сараларҙы үткәреүгә федераль бюджеттан бүленгән аҡсаларҙы ҡабул итеү һәм ҡулланыу тураһында отчет төҙөү тәртибе хаҡында һөйләне.


text:
Сәнғәт төнөндә Хәрби Дан музейында хәрби-тарихи клубтар эшләйәсәк
ӨФӨ, 2015 йыл, 26 октябрь. /«Башинформ» мәғлүмәт агентлығы, Ләйлә Аралбаева/.
3 ноябрҙә республиканың Хәрби Дан музейы «Сәнғәт төнө» акцияһында ҡатнаша. Сара Бөйөк Ватан һуғышында Еңеүҙең 70 йыллығына һәм Халыҡтар берҙәмлеге көнөнә бағышлана. Музей киске сәғәт 6-нан төнгө 11-гә тиклем асыҡ буласаҡ.
Кис буйы хәрби-тарихи реконструкция һәм Рәсәй хәрби-тарихи йәмғиәтенең төбәк бүлексәһе клубтары эшләйәсәк. Йырсылар, музыканттар, шиғыр уҡыусылар сығыш яһаясаҡ. Музейҙа «Фронт хаттары» өс мөйөшлө хаттарҙы бөкләү буйынса оҫталыҡ дәресе үткәреләсәк. «Бөтә Өфө» телекомпанияһының «Фронт хаттары» проектының видеороликтары күрһәтеләсәк.
Акция сиктәрендә Бөйөк Ватан һуғышы осоро фотодокументтарының электрон базаһы булдырыласаҡ. Шулай уҡ «Сәнғәт — балалар күҙлегенән» тип аталған уйын майҙансығы ҡаралған.
Бынан тыш, «Рейхстагты алыу» фотомайҙансыҡтары, биҙәү-ҡулланма сәнғәте буйынса майҙансыҡтар эшләйәсәк. Киске сәғәт 9-ҙа бөтә мәҙәниәт учреждениеларында Рәсәй гимны яңғыраясаҡ. Киске 10-да Бөйөк Ватан һуғышы тураһында фильмдар күрһәтелә башлай.
Хәрби формала килеүселәр өсөн инеү бушлай. Белешмәләр өсөн телефон: 260-44-64; 260-44-16.


text:
«Вести-Башҡортостан» телепрограммаһы – «ТЭФИ-төбәк»-2014 финалсыһы
ӨФӨ, 2014 йыл, 22 октябрь. /«Башинформ» мәғлүмәт агентлығы, Ләйлә Аралбаева/.
«Вести-Башҡортостан»дың мәғлүмәти программаһы «ТЭФИ-төбәк»-2014 финалсыһы булды. Төбәк этабының финалы Пятигорск ҡалаһында уҙҙы.
«Вести-Башҡортостан» – көндәлек мәғлүмәти программа, уның маҡсаты – телевизор ҡараусыларҙы республиканың ижтимағи-сәйәси, иҡтисади һәм мәҙәни тормошоноң төп ваҡиғалары менән таныштырыу. Проекттың баш мөхәррире һәм сығарылыш алып барыусыһы – Рөстәм Зәрәфетдинов.
— Конкурста 18 минутлыҡ мәғлүмәт сығарылышы ҡатнашты. Уны мәғлүмәт таҫмаһынан ғына алдылар, конкурс өсөн махсус рәүештә йыйманылар. Унда төрлө сюжеттар булды, шул иҫәптән Өфөлә ҡала үҙәгендә нисек трамвай рельстарын һүтеүҙәре, криминаль яңылыҡтар. Был каналыбыҙҙың төп мәғлүмәт продукты, сифатлы мәғлүмәттәр эшләүебеҙ тураһында аныҡ ҡына аңлайбыҙ. Коллективты ысын күңелдән ҡотлайбыҙ! Рөстәм финалға Сочиға осасаҡ, һәм унда бронза «Орфей»ын алырға теләйбеҙ, — тип хәбәр итте «Башҡортостан» дәүләт телерадиокомпанияһы баш продюсеры Алина Сөләймәнова.
Конкурстың маҡсаты – Рәсәй төбәк телевидениеһының иң мөһим эштәрен һәм профессионалдарын дәртләндереү. Конкурста ҡатнашыусылар – төбәк телетапшырыуҙар сығарыусылар һәм етештереүселәр – РФ субъекттарында эшләүсе теле һәм кинокомпаниялар, студиялар, продюсерлыҡ үҙәктәре, берләшмәләре.
2014 йылда «ТЭФИ-төбәк» премияһына 490 эш дәғүә итте. Конкурс 19 номинация буйынса уҙғарылды, улар ике тематик йүнәлешкә бүленде: «Мәғлүмәти телетапшырыу» һәм «Мәғрифәтселек һәм күңел асыу телетапшырыуы». «Мәғлүмәти телетапшырыу» тигән тематик йүнәлештә — 183, «Мәғрифәтселек һәм күңел асыу телетапшырыуы»нда 307 эш булды.
Һәр тематик йүнәлеш өсөн айырым жюри составы тауыш биреү юлы менән финалсыны билдәләй. Конкурс финалсылары һәр этап һуңында тантаналарҙа иғлан ителә.
Конкурстың йомғаҡлау этабы 2014 йылдың 25-28 ноябрендә Сочиҙа үтәсәк. Бөтә Рәсәй телевидение конкурсы еңеүселәре «ТЭФИ» призына – скульптор Эрнст Неизвестныйҙың «Орфей» бронза статуэткаһына һәм «Алтын» дипломға лайыҡ була. Финалсылар «Көмөш» дипломдар менән бүләкләнә.
«ТЭФИ-төбәк» конкурсы ойоштороусыһы – Мабуғат һәм киң коммуникациялар буйынса федераль агентлығы булышлығында «Рәсәй телевидениеһы академияһы» фонды.
Уҙған йылдарҙағы конкурстарҙа төбәк журналистары алдында Александр Акопов, Александр Архангельский, Александр Беляев, Александр Гуревич, Виктор Гусев, Нина Зверева, Василий Кикнадзе, Кирилл Клейменов, Петр Кулешов, Станислав Кучер, Этери Левиева, Александр Любимов, Марианна Максимовская, Виталий Манский, Петр Марченко, Сергей Майоров, Елена Масюк, Леонид Млечин, Кирилл Набутов, Андрей Норкин, Леонид Парфенов, Владимир Познер, Игорь Прокопенко, Эдуард Сагалаев, Николай Сванидзе, Маргарита Симоньян, Наталья Синдеева, Светлана Сорокина, Александр Хабаров, Яна Чурикова, Сергей Шанович, Михаил Швыдкой, Софико Шеварднадзе һәм башҡа бик күп телевидение профессионалдары сығыш яһаны.
Конкурстың географияһы киң, финал саралары Рәсәйҙең төрлө ҡалаларында уҙҙы: Воронеж, Екатеринбург, Иркутск, Ҡазан, Мәскәү, Түбәнге Новгород, Новосибирск, Ырымбур, Пермь, Дондағы Ростов, Һамар, Санкт-Петербург, Салехард, Светлогорск, Сочи, Ставрополь, Сургут, Таганрог, Ульяновск, Өфө, Ханты-Мансийск, Силәбе, Чебоксар, Югорск, Ярославль.


text:
Илеш районында «Ауаз» башҡорт этник мәҙәниәте һәм заманса сәнғәт фестивале ойошторола
Илеш районында «Ауаз» башҡорт этник мәҙәниәте һәм заманса сәнғәт фестивале ойошторола.
Фестивалдә үҙешмәкәр коллективтар, ғаилә династиялары һәм биҙәү-ҡулланма сәнғәте оҫталары, студенттар һәм профессиональ башҡарыусылар, шулай уҡ саҡырылған артистар ҡатнаша. Бейеү, вокаль, инструменталь, фольклор төркөмдәре өсөн айырым конкурстар ҡаралған. Сараның программаһы бик бай итеп төҙөлгән. Уның сиктәрендә Халыҡ кәсептәре йәрминкәһе, башҡорт халҡының һынлы сәнғәт йәрминкәһе, Башҡортостандың мәҙәниәт һәм сәнғәт эшмәкәрҙәре менән осрашыуҙар, халыҡ ижады оҫталарының һәм талантлы йәштәрҙең концерты, жанр йүнәлештәре буйынса ижади оҫталыҡ кластары, гала-концерт үткәреү ҡаралған.


text:
Башҡортостандың 2014 йылғы облигациялары буйынса 170,5 миллион һумлыҡ тәүге купон түләнгән
ӨФӨ, 2015 йыл, 19 ғинуар. /«Башинформ» мәғлүмәт агентлығы, Эльвира Латипова/.
Үткән аҙнала республиканың Финанс министрлығы Башҡортостандың 2014 йылдағы облигациялары буйынса 170,5 миллион һум күләмендә беренсе купон килемен түләне, тип хәбәр иттеләр ведомствоның матбуғат хеҙмәтенән.
2014 йылдың 16 октябрендә Мәскәү банк-ара валюта биржаһының Фонд биржаһында 6 миллиард һумға облигациялар сығарыу урынлаштырылды. Әйләнеш срогы — 4,5 йыл. 18 купон түләү ҡаралған. Купон осороноң оҙайлылығы 91 көн тәшкил итә. Купон килеменең ставкаһы — йылына 11,4 процент.


text:
Дүртөйлө районында беренсе моделле китапхана асылды
Дүртөйлө районының беренсе моделле китапханаһы Әңгәсәк ауыл советы биләмәһендә асылды. Яңы статуста китапхана күп милләтле халыҡты хеҙмәтләндереү үҙәге булараҡ эшләйәсәк. Эшмәкәрлегенең өҫтөнлөклө йүнәлеше – халыҡты Башҡортостан халҡының мәҙәни мираҫына йәлеп итеү.
Уны асыу тантанаһында Әхмәтзәки Вәлиди исемендәге Милли китапхана вәкилдәре ҡатнашты, тип хәбәр иттеләр «Башинформ» агентлығына мәҙәниәт учреждениеһынан.
Милли китапхана директоры урынбаҫары Рәзил Бикбулатов китапхана етәкселегенә моделле стандарт талаптарына тап килеү сертификатын тапшырҙы. Милли китапхананың Үҫмерҙәр уҡыу үҙәге секторы мөдире Дилә Исмәғилева төрлө пособиелар һәм китаптар бүләк итте.


text:
Абҙаҡ тау саңғыһы курорты илдең Яңы йылда ял итеү өсөн популяр ун курорты иҫәбенә инде Фото: Олег Яровиков
Абҙаҡ тау саңғыһы курорты илдең Яңы йылда ял итеү өсөн популяр ун курорты иҫәбенә инде
Абҙаҡ тау саңғыһы курорты илдең Яңы йылда ял итеү өсөн популяр ун курорты иҫәбенә инде Фото: Олег Яровиков
ӨФӨ, 2016 йыл, 18 октябрь. /«Башинформ» мәғлүмәт агентлығы, Галина Бахшиева/.
Абҙаҡ тау саңғыһы курорты илдең Яңы йылда ял итеү өсөн популяр ун курорты иҫәбенә инде.
Исемлекте 2016 йылдың 30 декабренә — 2017 йылдың 8 ғинуарына отелдәр һәм апартаменттар эҙләү мәғлүмәттәрен тикшереү нигеҙендә RoomGuru.ru отелдәре интернет-сервисы эксперттары төҙөгән.
«РБК-Өфө» хәбәр итеүенсә, был рейтингта беренсе урынды Сочиҙағы Красная Поляна биләй. Унда иң популяр урын — «Роза Хутор». Тәүге өсәү иҫәбенә Кемеров өлкәһендәге Шерегеш һәм Ҡарасәй-Черкесиялағы Домбай инә.
Башҡортостандағы Абҙаҡ курорты етенсе урында килә. Исемлектә Силәбе өлкәһе (Завьялиха, алтынсы урын), Ҡабарҙа-Балҡар, Алтай һәм Красноярск крайҙары, Мурманск һәм Иркутск өлкәләренең тау саңғыһы курорттары бар.
Ялдың арзанлығы буйынса Сочиҙағы Красная Поляна исемлектә аҙаҡҡы урында тора. Хаҡты иҫәпләп сығарыу өсөн эскперттар бер тәүлек йәшәү, кафела төшкө аш һәм ски-пасс хаҡтарын ҡушҡан.
Красная Поляна өсөн был күрһәткес — 4900, Алтай крайындағы Белокуриха өсөн 3100 һум тәшкил иткән. Абҙаҡ был рейтингта өсөнсө урын биләй — 3400 һум.


text:
Ҡыйғыр
Ҡыйғыр − ыласын һымаҡтар ғаиләһенә ҡараған, ҡыҫҡа ҡанатлы, оҙон ҡойроҡло йыртҡыс урман ҡошо.Ҙурлығы күгәрсендәй. Ыласындар класында иң шәп осҡан ҡош.
Аңлатмаһы[үҙгәртергә | вики-тексты үҙгәртергә]
Биологик яҙма[үҙгәртергә | вики-тексты үҙгәртергә]
Һырт яғы күкһел һоро. Яурындары, тамағы һарғылт аҡ, түше ҡара таплы аҡһыл һары. Ҡорһағы, ҡойроҡ төбө ерән-ҡыҙыл. Ике яҡ сикәһендә мыйыҡҡа оҡшаған һыҙаттар бар.Күҙ ҡабаҡтары, суҡышының төбө, аяҡтары һары. Башҡа ыласындарҙан сикәләрендәге һыҙыҡтар менән айырыла, ә сапсандан байтаҡ бәләкәй. Тауышы яңғырауыҡлы:"ҡыйй-ҡыйй-ҡыйй" йәки "кик-кик-кик". Ҡош- ҡорт аулай. Күсмә ҡош. Киң таралған. Ағас баштарында, ҡая таштарҙа оялай.Көрән таптар менән сыбарланған 3-4 бөртөк һарғылт аҡ йомортҡаһы була.Элек ауға йөрөү өсөн ҡулға эйәләштергәндәр.


text:
Бөгөн Өфө үҙәгендә «АгроФерма» эшләйәсәк
Бөгөн, 13 мартта, Өфөлә асыласаҡ «АгроКомплекс-2012» 22-се халыҡ-ара махсуслаштырылған күргәҙмәһе сиктәрендә һарыҡтар, кәзәләр һәм йорт ҡуяндары тәҡдим ителәсәк. Элек был күргәҙмәлә тере экспонаттар сифатында ҡош-ҡорт ҡына күргәҙмәгә сығарыла ине. «АгроФерма» аграр форумдың махсус проекты булараҡ «Өфө-Арена» спорт комплексы алдындағы асыҡ майҙанда йәйелдереләсәк.
Унда Шаран һәм Ҡырмыҫҡалы райондарынан, Башҡортостандың башҡа төбәктәренән тоҡомло мал күргәҙмәгә ҡуйыласаҡ. Хатта ҡалалар ҙа үҙҙәренең рекордсмендарын тәҡдим итмәксе. Улар Стәрлетамаҡтан һәм Пермдән килтереләсәк, тип хәбәр иттеләр Башҡортостан күргәҙмә компанияһында.
Крәҫтиән фермер хужалығы башлығы Рәмилә Сәмиғуллина күргәҙмәлә заанен тоҡомло һөтлө кәзәләрен күрһәтәсәк. Рәмилә Сәмиғуллинаның продукцияһы шифалы кәзә һөтө арҡаһында халыҡ араһыда ҙур һорау менән файҙалана. Атап әйткәндә, уның хужалығында кәзә һөтөнән эшләнгән ҡымыҙҙы Башҡортостанда ғына түгел, төбәктән ситтә лә юғары баһалайҙар. Шаран районынан күргәҙмәгә, малдарҙан тыш, кәзә ҡымыҙы ла килтереләсәк.
Ҡырмыҫҡалы районынан тоҡомсолоҡ заводы «Совет мериносы» тоҡомло һарыҡтарын тәҡдим итәсәк, хужалыҡта 1000 баш самаһы һарыҡ иҫәпләнә. «АгроКомплекс» күргәҙмәһендә халыҡтан ауыл хужалығы малдары һатып алыуға заявкалар ҙа ҡабул ителәсәк.
Стәрлетамаҡтан «Родонит» ҡошсолоҡ баҙарының күргәҙмәлә ҡатнашыуы күптән йолаға әйләнгән. Быйыл хужалыҡ БИГ6 аҡ тоҡомло күркәләрен тәҡдим итәсәк. Күркәләр үрсетеү өсөн йомортҡалар Канаданан ҡайтарыла. Предприятие етәкселеге әйтеүенсә, ҡошсолоҡ хужалығындағы был яңы йүнәлеш. БИГ6 тоҡомло күркәләр эре булыуҙары менән айырыла. Күргәҙмәгә килгәндәргә каталогтар тәҡдим ителәсәк, уның буйынса фермала йәки шәхси хужалыҡ шарттарында үрсетеү өсөн йорт ҡоштарын һайлап, заказ ҡалдырырға мөмкин буласаҡ.
БР Ауыл хужалығы министрлығы белгестәре фекеренсә, тәҡдим ителгән ауыл хужалығы малдары һәм ҡош-ҡорт фермерҙарға ла, шәхси хужалығы булғандарға ла ҡыҙыҡлы буласаҡ. Күргәҙмәлә малдарҙы ҡарауҙан тыш, уларҙы һатып алыу тураһында һөйләшеп килешергә, аҫрау һәм үрсетеү мәсьәләләре буйынса консультация алырға мөмкин буласаҡ.


text:
Ҡайғы уртаҡлашыу телеграммаһы
Башҡортостан Республикаһы Президенты Мортаза Рәхимов Мәскәү дәүләт эстрада театры исеменә телеграмма ебәрҙе. Унда мәшһүр йырсы, Рәсәйҙең халыҡ артисткаһы Валентина Васильевна Толкунованың вафат булыуы сәбәпле ҡайғы уртаҡлашыу белдерелә.
Атап әйткәндә, телеграммала шулай тиелә:
“Үҙенең матур, сағыу тормошонда ул ватан эстрада сәнғәтен үҫтереүгә бик күп көс һалды. Тиҫтәләрсә йылдар дауамында уның башҡарыуындағы тәрән мәғәнәле, яҡты, күңелде арбаусы йырҙар һәр йортта яңғыраны, уның талантын һәм профессионализмын ихтирам иткән миллиондарса кеше йөрәгендә урын алды.
Юғары кешелек сифаттары, өлгөлө вокаль һәм сәхнә мәҙәнилеге һөҙөмтәһендә ул күп тапҡырҙар ҙур уңыш менән сығыш яһаған республикабыҙҙа ла халыҡтың ҡайнар һөйөүен яуланы. Валентина Васильевна бар ғүмерен рус йырына хеҙмәт итеүгә арнаны, йөрәген кешеләргә бүләк итте. Сөнки асылы менән шундай кеше ине!
Бөтә республика уның туғандары һәм яҡындары менән бергә ҡайғыра. Ватан мәҙәниәтенең һоҡланғыс эшмәкәре Валентина Васильевна Толкунова хаҡында яҡты иҫтәлек беҙҙең йөрәктәрҙә мәңге һаҡланыр!
Башҡортостан Республикаһы Президенты М. Рәхимов”.


text:
«Башинформ» агентлығы хеҙмәткәре Башҡортостандың 25 билдәле кешеһе исемлегенә индерелгән
ӨФӨ, 2016 йыл, 20 февраль. /«Башинформ» мәғлүмәт агентлығы, Ләйлә Аралбаева/.
«Башинформ» агентлығы хеҙмәткәре, яҙыусы һәм журналист Игорь Савельев Башҡортостандың 25 билдәле кешеһе исемлегенә индерелгән. Ватанды Һаҡлаусылар көнө алдынан «Woman’s Day» интернет-порталы танылыу яулаған ир-егеттәрҙең исемлеген төҙөгән.
Рейтингка дирижер Владимир Спиваков, «ДДТ» төркөмө лидеры Юрий Шевчук, йырсы Илдар Абдразаҡов, «Формула-1» уҙышсыһы Даниил Квят, йырсы, «Ласковый май» төркөмө солисы Юрий Шатунов, актер Матвей Зубалевич, Милли хоккей лигаһы ҡапҡасыһы Андрей Василевский, «Пицца» төркөмө лидеры Сергей Приказчиков, саксофонсы Олег Кирәев, визажист Сердар Камбаров, режиссер Роман Кәримов, биатлонсы Максим Чудов, ҡурайсы Роберт Юлдашев һәм башҡа сәнғәт, спорт, мода йондоҙҙары ингән.
Үҙеңдең кумирың өсөн сайтта тауыш бирергә мөмкин.


text:
Йофар
Йофар (лат. Desmana moschata, (урыҫ. Русская выхухоль ) — ҡиммәтле тиреле йәнлек[1]; ертишкестәр (Soricomorpha) отряды һуҡыр сысҡандар ғаиләһенән һөтимәр йәнлек.
Волга, Дон һәм Яйыҡ йылғалары бассейнында ғына осорай. Кәүҙәһе тығыҙ, 20 см-ға ҡәҙәр оҙонлоҡта. Ауырлығы 520 г-ға ҡәҙәр. Башы ҙур, хәрәкәтсән оҙон танау менән тамамлана. Ҡойроғо 17−20 см оҙонлоҡта, ике яғынан ҡыҫылған, ҡабырсаҡ һәм һирәк төк менән ҡапланған, ҡойроҡ төбөндә еҫле майлы матдә бүлеп сығарыусы махсус биҙҙәре урынлашҡан. Май тирене еүешләнеүҙән һаҡлай. Аяҡ бармаҡтары араларында киң йөзөү ярылары бар; артҡы аяҡтары алғыларыннан оҙонораҡ һәм көслөрәк. Йөн ҡапламы ебәк һымаҡ, ҡуйы, өҫкө яғы ҡара-ҡоңғорт, аҫҡы яғы - көмеш һымаҡ һоро төҫтә. Яртылаш һыуҙа тереклек итә. Өнөн, сығыу юлдарын һыу аҫтында ҡалдырып, текә ярҙарҙа ҡыуаҡ тамырҙары аҫтына ҡаҙа. Кис һәм төндә активлык күрһәтә. Һыуҙа йәшәүсе умыртҡаһыҙҙар, ваҡ балыҡ, үҫемлектәр менән туҡлана. Инә йофар йылға бер тапҡыр 1−5 бала килтерә.
Иҫкәрмәләр[үҙгәртергә | вики-тексты үҙгәртергә]
- ↑ Русско-башкирский словарь сельскохозяйственных терминов (Ф.С.Мурзакаев, 2001)


text:
Төҙөүселәр Иглин районындағы йорттарҙы ике айҙа төҙөп бөтөргә планлаштыра
Башҡортостан төҙөүселәре боеприпастар шартлауы һөҙөмтәһендә ҡыйыҡһыҙ ҡалған Урман ауылы халҡына йорттар төҙөү буйынса саралар планын эшләне.
Башҡортостан Хөкүмәте Премьер-министры урынбаҫары Сергей Афонин БР Төҙөлөш һәм архитектура буйынса дәүләт комитеты, Иглин районы хакимиәте, селтәр ойошмалары, Торлаҡ төҙөлөшө фонды, проект институттары һәм подряд ойошмалары вәкилдәре менән эш кәңәшмәһе үткәрҙе.
Һөҙөмтәлә 16 фатирлы өс йорт һәм 12 индивидуаль йорт төҙөү тураһында ҡарар ҡабул ителде. Эштәр янғындан зыян күреүселәргә йорттар төҙөүгә заказсы булараҡ сығыш яһаған Торлаҡ төҙөлөшө фонды майҙанында алып барыласаҡ. Бер төркөм компаниялар подрядсылар буласаҡ: «Башкортостаннефтезаводстрой» тресының 10-сы төҙөлөш идаралығы, «БНЗС» асыҡ акционерҙар йәмғиәте, «Акрополь» яуаплылығы сикләнгән йәмғиәте һәм «БР Аҙ ҡатлы төҙөлөш идаралығы» дәүләт унитар предприятиеһы, улар, хәлдәрҙең ауырлығын аңлап, эштәрҙе финанслау сығанаҡтары билдәләнмәҫ борон уҡ башланы. «Башинформ» агентлығына БР Төҙөлөш һәм архитектура буйынса дәүләт комитетының матбуғат секретары Фидарис Багаевтың хәбәр итеүенсә, әлеге ваҡытта урында планлаштырыу һәм проект эштәре башҡарылған. Төҙөүселәр ер ҡаҙыу эштәренә тотонған, техника һәм төҙөлөш материалдары ташыла. Бөтә йорттарҙы ла
Иглинда төҙөргә ҡарар ителгән. Төҙөүселәр алдында ҡуйылған срок — ике ай.


text:
«Башавтотранс» Стәрлетамаҡта ике яңы ҡала-ара маршрутын асты
ӨФӨ, 2015 йыл, 15 май. /«Башинформ» мәғлүмәт агентлығы, Артур Басиров/.
«Башавтотранс» предприятиеһы Стәрлетамаҡ — Сорғот һәм Стәрлетамаҡ — Нижневартовск маршруттарын асты. Был хаҡта компанияның матбуғат хеҙмәте хәбәр итә.
Сорғотҡа тиклем автобус һәр шишәмбе, шәмбе һәм йәкшәмбе көндәрендә йөрөй һәм Салауат, Мәләүез, Баймаҡ, Сибай, Магнитогорск, Силәбе, Ҡурған, Төмән, Тобольск һәм Нефтеюганск ҡалалары аша үтә. Кесаҙна иһә Салауат, Мәләүез, Баймаҡ, Сибай, Магнитогорск, Силәбе, Екатеринбург, Төмән, Тобольск, Нефтеюганск, Сорғот, Лангепас һәм Мегион аша Нижневартовскиға барырға була.
«Башавтотранс»та билдәләүҙәренсә, әлеге маршруттар республика халҡының һорауы буйынса асылған.


text:
Баш ҡалала икенсел торлаҡ 0,2 процентҡа ҡыйбатланды
Уҙған аҙнала Өфөнөң икенсел торлаҡ баҙарында тәҡдим ителгән уртаса хаҡ 0,2 процентҡа ҡыйбатланды һәм квадрат метрына 46,81 мең һум тәшкил итте.
Өс бүлмәле фатирҙарҙың хаҡы 0,1 процентҡа артты. Торлаҡтың башҡа сегменттары иһә 0,2 процентҡа ҡыйбатланды.
«Эксперт» күсемһеҙ милек агентлыҡтары селтәре аналитигы Айгөл Степанованың мәғлүмәтенә ярашлы, әлеге ваҡытта ҡалалағы иң арзан фатир 1250 мең һумға тәҡдим ителә. Ул Гвардия урамында урынлашҡан, майҙаны — 37 кв. метр. Иң ҡыйбат фатир 20 миллион һум тора. Дөйөм майҙаны 202,4 кв. метрлыҡ был биш бүлмәле фатир Достоевский урамындағы йортта урынлашҡан.
Иң арзан бүлмәне Борисоглебский урамынан 580 мең һумға һатып алырға мөмкин. Уның майҙаны 37 кв. метр тәшкил итә. Иң ҡыйбат бүлмә хаҡы (26,2 кв. метр) — 1330 мең һум. Ул Пархоменко урамында урынлашҡан.
Һатыуға ҡуйылған иң ҡыйбат коттедж 48 миллион һумға тәҡдим ителә. Өфөнөң Дуҫлыҡ монументы районында урынлашҡан был йорттоң майҙаны 590 квадрат метр тәшкил итә.


text:
Мәскәүҙең Садовое кольцоһы буйлап «башҡорт» троллейбусы йөрөнө Фото: Фаягөл Йоносова
Мәскәүҙең Садовое кольцоһы буйлап «башҡорт» троллейбусы йөрөнө
Мәскәүҙең Садовое кольцоһы буйлап «башҡорт» троллейбусы йөрөнө Фото: Фаягөл Йоносова
Башҡортостан Республикаһы көнө алдынан Мәскәү үҙәге буйлап ғәҙәти булмаған, башҡорт орнаменттары менән биҙәлгән, музыкаль-экскурсия троллейбусы йөрөнө. Көн дауамында Садовое кольцо буйлап ул өс түңәрәк яһаны. Беренсе әйләнештә троллейбус быйыл Мәскәү юғары уҡыу йорттарына уҡырға ингән, мегаполис менән таныша башлаған, республиканың беренсе курс студенттарын ултыртты. Икенсе рейс пассажирҙары өлкәнерәк йәштәгеләр, Мәскәүҙә Башҡортостан яҡташтары ағзалары булды, ә өсөнсөлә – Мәскәү һәм Санкт-Петербургтағы Башҡортостан Республикаһы студенттары һәм аспиранттары ассоциацияһы активистары. Күсмә экскурсион-музыкаль салонға әүерелгән был троллейбус, Мәскәүҙә республика яҡташтары тарафынан Республика көнөнә ҡарата әҙерләнгән ҙур программаның бер өлөшө булып торҙо.
Акция «Мәскәү — беҙҙең уртаҡ йортобоҙ» Мәскәү төбәк-ара фестивале сиктәрендә уҙҙы, 2013 йыл барышында Мәскәүҙә бер-бер артлы Рәсәйҙең 80-дән ашыу төбәгенән яҡташтар ойошмалары үҙҙәрен күрһәтте. Акцияның ойоштороусылары – Мәскәү ҡалаһы Хөкүмәтенең Төбәк-ара хеҙмәттәшлек, милли сәйәсәт һәм дини ойошмалар менән бәйләнеш департаменты, «МФКД «Стольный Град» автономиялы коммерция булмаған ойошмаһы, Рәсәй Федерацияһы Президенты ҡарамағындағы Башҡортостан республикаһының тулы хоҡуҡлы вәкиллеге һәм «Башҡортостан яҡташтары» Мәскәү Төбәк йәмәғәт ойошмаһы.
Республика яҡташтарына ҡулланыуға биреп торолған автобус, берҙән, республиканың яҡташтар ағзаларына һәм студенттарына саҡырылған экскурсовод ярҙамында Мәскәү, уның мәҙәни иҫтәлекле урындары менән танышырға мөмкинселек бирҙе. Икенсе яҡтан, уның Өфөнөң һоҡланғыс фото күренештәре, Башҡортостандың мәҙәни һәм тәбиғи ҡомартҡыларының фотолары менән биҙәлеүе республика менән таныш булмағандарға уны танырға, ә Мәскәүҙә йәшәүсе яҡташтарға – бер-береһе менән аралашып, тыуған яҡты һағыныу тойғоһон бер аҙ баҫырға мөмкинлек бирҙе. Мәскәү һәм Санкт-Петербургтағы Башҡортостан Республикаһы студенттары һәм аспиранттары ассоциацияһы активистары рейсы айырыуса хәтерҙә ҡалырлыҡ булды. Студенттар ҡурайҙа һәм ҡумыҙҙа уйнаны, күмәкләп туған телдә йырланылар, ә троллейбус салонындағы экранда Башҡортостандың һәм баш ҡалабыҙ – Өфөнөң видеопрезентацияһын ҡаранылар. Акция мәскәүҙәрҙә ҙур ҡыҙыҡһыныу уятты, ә унда ҡатнашыусылар яҡшы, йылы тәъҫораттар алып, бер мәлгә үҙҙәренең бәләкәй ватанына ҡайтып килгәндәй хис иттеләр, тип хәбәр итте Мәскәүҙә Башҡортостан Республикаһы студенттары һәм аспиранттары ассоциацияһы активисы Фаягөл Йоносова.
«Башҡорт» троллейбусынан трансляция бөтә Садовое кольцо буйлап ишетелде – бөтә маршрут буйлап репродукторҙар аша ҡурай моңона ҡушылып Мәскәүҙә Республика көнөн үткәреү тураһында иғлан яңғыраны. Иҫегеҙгә төшөрәбеҙ, ул 12 октябрҙә Бөтә Рәсәй күргәҙмә үҙәгенең 62-се павильонында, 11 сәғәттә башланып көн аҙағына тиклем дауам итәсәк. Павильонға килеүселәрҙе был көндө республика сәнғәт оҫталарының концерты көтә, улар араһында данлыҡлы композитор Рим Хәсәнов һәм популяр «Каруанһарай» төркөмө сығыштары, милли аш-һыуҙан ауыҙ итеү, иң бәләкәстәр өсөн башҡорт телендә бушлай йәнһүрәт сеансы, «Халыҡ ритайымы» программаһы, башҡортса дискотека, башҡорт сувенирҙары, китаптар, гәзиттәр һәм журналдар, ҡымыҙ, милли ашамлыҡтар һатыу йәрминкәһе ҡаралған.


text:
Республика башлығы: «Кешеләрҙең финанс именлегендә экономияларға ярамай» Фото: Андрей Старостин
Республика башлығы: «Кешеләрҙең финанс именлегендә экономияларға ярамай»
Республика башлығы: «Кешеләрҙең финанс именлегендә экономияларға ярамай» Фото: Андрей Старостин
ӨФӨ, 2014 йыл, 30 октябрь. /«Башинформ» мәғлүмәт агентлығы, Ғәлиә Нәбиева/.
Республиканың Дәүләт Йыйылышы алдында йыллыҡ Мөрәжәғәтнамәһе менән сығыш яһап, Башҡортостан Президенты, минималь эш хаҡын арттырыу әлегә йәшәү минимумы күләмененең күтәрелеүенә өлгөрмәй, тип билдәләне.
— Был мәсьәләне ваҡытында хәл итергә кәрәк. Кешеләрҙең финанс именлегендә экономияларға ярамай, — тигән бурыс ҡуйҙы Рөстәм Хәмитов.
Республика башлығы, «төп өҫтөнлөктәребеҙ иҫәбендә — аҙ тәьмин ителгән халыҡҡа социаль булышлыҡ итеүҙе көсәйтеү», тип айырып әйтте.
— Дүрт йыл эсендә пособиеларҙы, компенсацияларҙы, пенсияға өҫтәмәләрҙе, торлаҡ-коммуналь хеҙмәттәр түләүгә субсидияларҙы түләүгә сығымдар бер ярым тапҡырға үҫте. Һәм йыл һуңына 8 миллиард һумға етәсәк, — тине Рөстәм Хәмитов. — Коммуналь хеҙмәттәргә тарифтарҙың үҫеүе менән бәйле адреслы социаль түләүҙәргә генә быйыл республика ҡаҙнаһында 700 миллион һумдан ашыу аҡса ҡаралған. Ул аҙ килемле халыҡтың, пенсионерҙарҙың финанс хәлен яҡшыртырға ярҙам итәсәк.
— Быйыл торлаҡ-коммуналь хужалыҡ тарифтарының үҫеше ҙур булды. Федераль тариф хеҙмәте был мәсьәләлә торлаҡ-коммуналь хужалыҡ предприятиеларына булышлыҡ итте, — тип билдәләне республика башлығы. — Пенсионерҙарҙың, түбән эш хаҡы алған кешеләрҙең кеҫәләренә ныҡ ҡына «һуғыусы» бындай үҫеш темптарын артабан булдырмаҫҡа кәрәк.
Шуның менән бәйле Рөстәм Хәмитов республика Хөкүмәтенең тейешле бүлектәренә киләһе йылда тарифтарҙы арттырыу кимәлен минималь күрһәткестәргә тиклем ҡайтанан ҡарарға ҡушты. Башҡортостан Президенты 2015 йылдың тәүге ярты йыллығында пенсионерҙарға һәм аҙ килемле граждандарға адреслы социаль түләүҙәр түләүгә төбәк бюджетында саралар ҡарарға йөкләмә бирҙе.
— Өҫтәүенә быйыл кинәт арттырылған түләүҙәрҙе компенсациялауҙы дауам итергә кәрәк, — тине республика башлығы.


text:
Екатеринбургта башҡорт мәҙәниәтенең фестивале уҙҙы
Екатербургта XII Урал башҡорт мәҙәниәтенең төбәк фестивале һәм «Башҡорттар — Уралдың төп халҡы» ғилми-ғәмәли конференцияһы уҙҙы. Был хаҡта Башҡортостан Республикаһының Силәбе өлкәһендәге Даими вәкиллеге матбуғат секретары Михаил Хәбиров хәбәр итте.
Фестивалдең концерт программаһында Екатеринбург ҡалаһы, Свердловск һәм Силәбе өлкәләре ижади коллективтары ҡатнашты. Башҡорт дәүләт филармонияһының «Риүәйәт» фольклор коллективы һәм БР халыҡ артисы Роберт Юлдашев етәкселегендәге «Курайсы» музыкаль коллективы сығыштары байрамдың төп биҙәге булды.
Фестивалде асыу тантанаһында Башҡортостан Республикаһының Урал төбәктәрендәге рәсми вәкиле Амур Хәбибуллин, Свердловск өлкәһе Хөкүмәте Рәйесе Яков Силин, Венгрия консулы Пал Фабиан һәм башҡа хөрмәтле ҡунаҡтар ҡатнашты.
Ғилми-ғәмәли конференцияла Өфөнән, Пермдән һәм Свердловск өлкәһенән делегациялар булды. Ғалимдар үҙенсәлекле башҡорт этносын һаҡлау буйынса көнүҙәк мәсәьәләләрҙе хәл итеү кәрәклеге тураһында һөйләне. Конференцияла ҡатнашыусылар тәжрибә менән уртаҡлашты, телде, йолаларҙы, мәҙәниәтте һәм милли үҙаңды һаҡлау мәсьәләләре буйынса үҙ тәҡдимдәрен әйтте.


text:
«Башҡортостан» киностудияһы фильмын «Россия 1» телеканалында күрһәтәсәктәр
ӨФӨ, 2015 йыл, 12 ғинуар. /«Башинформ» мәғлүмәт агентлығы, Ләйлә Аралбаева/.
Йома, 16 ғинуарҙа, «Россия 1» телеканалының «Мосолмандар» тапшырыуында урындағы ваҡыт буйынса иртәнге туғыҙ тула биш минутта «Башҡортостан» киностудияһының «Мөрйәнән күтәрелә төтөн, бер үк һүрелмәһен» документаль фильмын күрһәтәсәктәр.
Фильмды 2014 йылда режиссер Вилүрә Иҫәндәүләтова төшөргән. Уның төп темаһы — Башҡортостандағы перспективаһыҙ ауылдар проблемаһы. Төп герой Кинйәғол Сәлимгәрәев ауылына, тыуған еренә тоғро ҡалған һәм бына ярты быуат инде Белорет районының Рәүәт ауылында бер үҙе йәшәй.
Ошо эш Башҡортостан һәм Рәсәй киноһын VIII Халыҡ-ара ҡыҫҡа метражлы фильмдар фестивалендә яҡлаясаҡ. Фестиваль 19-22 ғинуарҙа Ирандың төньяҡ провинцияһы Мазандаранда уҙа. Унда Ирандың һәм Каспий төбәгенең күренекле кинематографистары ҡатнашасаҡ. Фестиваль халыҡ традициялары, дини ҡараштары, фольклоры хаҡындағы картиналарҙы алға ебәреүгә йүнәлтелгән. Фильмдар ике номинация — милли картиналар һәм халыҡ-ара секциялар буйынса билдәләнәсәк, тип хәбәр итте «Башҡортостан» киностудияһының матбуғат секретары Зөһрә Бураҡаева.
«Мөрйәнән күтәрелә төтөн, бер үк һүрелмәһен» фильмы Х Халыҡ-ара мосолман киноһы фестивалендә, Мурманскиҙа VII «Төньяҡ характеры» халыҡ-ара фестивалендә ҡатнашты һәм Өфөлә I «Аҡбуҙат» халыҡ-ара милли һәм этник кино фестивалендә «Документаль фильмдың иң яҡшы геройы» призына лайыҡ булды.


text:
Уҡытыусыларҙың эш хаҡына бәйле һорауҙар буйынса «ҡыҙыу линияға» мөрәжәғәт итергә мөмкин
Рәсәй Федерацияһының Мәғариф һәм фән министрлығында уҡытыусыларға эш хаҡын өҫтәү мәсьәләләре буйынса «ҡыҙыу линия» эшләй башланы. Был хаҡта федераль ведомствоның сайтында хәбәр ителә.
«Ҡыҙыу линия» сәғәт 9-ҙан 18-гә тиклем, шәмбе һәм йәкшәмбенән тыш, көн һайын эшләй. Телефон +7 (499) 152-67-61.
Рәсәй Федерацияһының Мәғариф һәм фән министрлығы Рәсәй субъекттарында ла бындай эште ойошторорға тәҡдим итте. Ведомствола билдәләүҙәренсә, бындай ойошҡан эш уҡытыусыларға эш хаҡын арттырыу мәсьәләләре буйынса асыҡлыҡ индерергә ярҙам итәсәк.
Бынан тыш, проектты тормошҡа ашырыу барышы тураһындағы мәғлүмәт мәғариф учреждениеларының стендтарында, мәктәптәрҙең, муниципалитеттарҙың һәм төбәк мәғарифҡа идара итеү органдарының рәсми сайттарында урынлаштырылырға тейеш.
Башҡортостан Республикаһы Мәғариф министрлығынан хәбәр итеүҙәренсә, төбәктә эш хаҡына бәйле барлыҡ һорауҙарҙы finmorb@ufanet.ru электрон адресына ебәрергә була.
Шулай уҡ ведомствола «ҡыҙыу линия» ла эшләй башланы. 8 (347) 276-17-20, 273-95-10 телефондары буйынса эш көндәрендә сәғәт 10-дан 17-гә тиклем шылтыратырға була.


text:
Баҫма графика оҫталары үҙ эштәрен Башҡортостандың Милли китапханаһында тәҡдим итәсәк
Башҡортостандың баҫма графикаһы оҫталары күргәҙмәһе 22 декабрҙә республиканың Милли китапханаһында асыласаҡ. «Китап графикаһы сәнғәте» тип аталған күргәҙмә Башҡортостандың Милли китапханаһына 175 йыл тулыуға арнала. Экспозицияла республикалағы баҫма графиканың был өлкәлә әүҙем һәм уңышлы ижад иткән иң яҡшы 13 оҫтаһының эштәре тәҡдим ителә. Улар – Алексей Королевский, Зөфәр Ғаянов, Тәлғәт Мәсәлимов, Глеб Голубев, Азат Мөхтәруллин, Артур Василов, Ләйлә Ғаянова, Искәндәр Ниғәмәтйәнов, Александр Костин, Азат Ҡужин, Ирина Ахмадуллина, Майа Зыяи, Виктория Гаптарь.
Күргәҙмә китапхана уҡыусыларын китап эстетикаһының тыуыу процесы менән таныштырыу, һәр рәссам ижадының үҙенсәлектәренә төшөнөргә ярҙам итеү маҡсатында үткәрелә, тип хәбәр иттеләр «Башинформ» агентлығына Башҡортостан Республикаһы Милли китапханаһының матбуғат хеҙмәтенән.


text:
Республиканың иң яҡшы киң мәғлүмәт саралары һәм полиграфия хеҙмәткәрҙәре баһаланды
РФ Элемтә һәм киң коммуникациялар министрлығының Почет грамоталары менән Башҡортостандың иң яҡшы 23 киң мәғлүмәт саралары һәм полиграфия хеҙмәткәрҙәре бүләкләнде. 24 ғинуарҙа Өфөлә наградлау тантанаһы үтте.
— Бөгөн бүләкләнеүселәр араһында журналистар ғына түгел, — тине наградаларҙы биреү тантанаһында Матбуғат һәм киң мәғлүмәт саралары агентлығы етәксеһе Борис Мелкоедов. — Яҡшы материал сыҡһын өсөн, бер журналистың ғына эше етмәй. Ул күп кешеләрҙең ғәйәт ҙур эше.
БР Республика мәҙәниәт хеҙмәткәрҙәре профсоюзы рәйесе Александр Кузьменко билдәләүенсә, ведомствоның юғары наградаһына тәҡдим итеүгә үҙенең иң яҡшы хеҙмәткәрҙәрен коллективтар үҙҙәре сығарҙы, һәм тап ул – иң ҙур танылыу.
Наградланыусылар араһында – төрлө-төрлө һөнәр вәкилдәре. Бына шулай, Рәзилә Гелметдинова –«Йәншишмә» гәзите редакцияһында баш бухгалтер, Нәсимә Исхакова – Өфө полиграфия комбинатының баҫмаға тиклем әҙерлек учаткаһының сығарыу төҙөлөшө операторы, Рудольф Ишбулатов – Яңауыл телевидениеһында өлкән видеооператор, Надежда Кристина Белорет матбуғат йортонда иҡтисадсы булып эшләй. Географияһы ла киң: Өфө, Октябрьск, Яңауыл, Белорет, Салауат, Саҡмағош, Хәйбулла, Мишкә, Асҡын, Шишмә, Күгәрсен райондары.
РФ Элемтә министрлығының Почет грамотаһы был өлкәлә 10 йылдан ашыу эшләгән матбуғат, киң мәғлүмәт саралары, нәшриәт һәм полиграфия хеҙмәткәрҙәренә бирелә. Наградлауҙың инициаторҙары булып Республика мәҙәниәт хеҙмәткәрҙәре профсоюзы ярҙамында профсоюз ойошмалары сығыш яһай. 2010-2013 йылдарҙа Рәсәй Элемтә министрлығының Почет грамотаһы менән Башҡортостандың 70-тән ашыу вәкиле баһаланды.


text:
Инновациялар конкурсы еңеүселәре «УМНИК» программаһы грантын алды
Өфөлә «УМНИК» фәнни-техник өлкәһендә бәләкәй предприятиеларҙы үҫтереүгә булышлыҡ итеү федераль фонды программаһы буйынса инновацион проекттар конкурсының еңеүселәре иғлан ителде, тип хәбәр иттеләр БР Фәнгә ярҙам итеү һәм уны үҫтереү фондының матбуғат хеҙмәтенән.
«Мәғлүмәти технологиялар» йүнәлеше буйынса Өфө дәүләт авиация техник университеты студенты Олег Целишевтың автоматлаштырылған режимда электрон баҫма платаһына һаҡ япмаһы һалыу комплексын эшләү буйынса проекты еңде. Технология төрлө өлкәлә киң ҡулланыу таба аласаҡ – автоматика, сәнәғәт электроникаһы, автомобиль электроникаһы, торлаҡ-коммуналь хужалыҡ өсөн электроника.
«Киләсәк медицинаһы» өлкәһендә эксперттар Рәсәй Фәндәр Академияһының Нефть-химия һәм катализ институты аспиранты Зарема Хәйруллинаның үҫемлек сеймалынан гликозоид алыу буйынса экологик саф технологияһын билдәләне, был проект лайыҡлы беренсе урынды яуланы.
«Заманса материалдар һәм уларҙы булдырыу технологиялары» йүнәлешендә Дмиртий Кононов (ӨДАТУ) һәм уның «Газ турбинаһы двигателдәре лопаткаларын түңәрәк электрохимик ысул менән эшкәртеү» проекты иң яҡшыһы тип танылды.
«Яңы приборҙар һәм аппарат комплекстары» тематикаһында Өфө дәүләт авиация техник университеты студенты Булат Еникеев үҙенең параллель кинематика нигеҙендә токарь төркөмө станоктарын өйрәнеү проекты менән лидер булды.
«Биотехнологиялар» йүнәлешендә эксперт комиссияһы бер тауыштан ҡатын-ҡыҙҙарҙың репродуктив тракты дисбиотик процестарында ҡулланыла торған диагностика йыйылмаһын эшләгән Анжела Цветкованы (БДМУ) еңеүсе тип таныны.
— Үткән йыл менән сағыштырғанда быйыл вуздар менән хеҙмәттәшлек итеүҙән тыш, үҙаллы эшләнгән проекттар һаны артты, — тип билдәләне БР Фәнгә ярҙам итеү һәм уны үҫтереү фонды етәксеһе Сергей Гладких. – Финалда грант өсөн 55 ғалим көрәште. Йомғаҡтарға ҡарап, иң яҡшы 14 проект һайлап алынды: «Мәғлүмәти технологиялар», «Киләсәк медицинаһы», «Яңы приборҙар һәм аппарат комплекстары», «Биотехнологиялар» йүнәлештәре буйынса өсөшәр проект һәм «Заманса материалдар һәм уларҙы булдырыу технологиялары» йүнәлеше буйынса ике проект. Эштәр традицион критерийҙар – актуаллек, продукттың йәки технологияның техник әһәмиәте, проектты бойомға ашырыу мөмкинлеге – буйынса баһаланды.
Средстволарҙы еңеүселәр ике йыл дауамында файҙалана аласаҡ. Был маҡсатлы субсидиялар, улар инновацион проекттарҙы эшләп бөтөрөү һәм уларҙы коммерциялаштырыу стадияһына тиклем еткереү мөмкинлеге бирә.
«УМНИК» программаһының киләһе конкурсы 2014 йылдың яҙында үткәрелә. Заявкалар Фәнни-техник өлкәлә бәләкәй предприятиеларҙы үҫтереүгә булышлыҡ итеү фонды сайтында ҡабул ителә.


text:
Салауатта файҙаланыуға тапшырылған торлаҡ күләменең 70 проценты күп фатирлы йорттарға тура киләФото: Арина Рәхимҡолова
Салауатта файҙаланыуға тапшырылған торлаҡ күләменең 70 проценты күп фатирлы йорттарға тура килә
Салауатта файҙаланыуға тапшырылған торлаҡ күләменең 70 проценты күп фатирлы йорттарға тура киләФото: Арина Рәхимҡолова
ӨФӨ, 2016 йыл, 2 август. /«Башинформ» мәғлүмәт агентлығы, Олеся Серёгина/.
Салауатта күп фатирлы йорттарҙың өлөшө файҙаланыуға тапшырылған дөйөм торлаҡ күләменең 70 процентын тәшкил итә. Был хаҡта «Башинформ» агентлығына ҡала хакимиәте башлығының төҙөлөш, транспорт, элемтә һәм торлаҡ буйынса урынбаҫары Данир Зөбәйеров хәбәр итте.
«Салауат ҡалаһының районы юҡ, шуға күрә беҙҙә шәхси торлаҡты сафҡа индереүҙең проценты ҙур түгел. Әҙәр ҙә Башҡортостанда 70 процент шәхси торлаҡҡа һәм 30 процент күп ҡатлы йорттарға тура килһә, Салауатта иһә киреһенсә. Беҙҙә күп фатирлы йорттар төҙөүгә баҫым яһала, был файҙаланыуға тапшырылған торлаҡтың 70 процентын тәшкил итә», — тип билдәләне Данир Зөбәйеров.
Хакимиәт башлығы урынбаҫары әйтеүенсә, Салауатта шәхси торлаҡты сафҡа индереүҙең проценты ҙур түгел. Граждандарҙың льготалы категорияларына ер участкалары биреүҙе иҫәпкә алғанда, өс йылдан был йүнәлештең үҙгәреүе ихтимал. Уларға 380-дән ашыу участка бүленгән, тағы ла 300-ө файҙаланыуға тапшырылыу стадияһында.
«Йыл һайын Салауатта 30-36 мең квадрат метр торлаҡ сафҡа индерелә. Быйыл күрһәткес яҡынса 38 мең квадрат метр торлаҡ тәшкил итәсәк, шуларҙың 30 мең квадрат метры күп фатирлы йорттарға тура килә», — тине Данир Зөбәйеров.
Салауат хакимиәте башлығы урынбаҫары әле Көнсығыш биҫтәһен әүҙем үҙләштереүҙәре тураһында ла хәбәр итте. Бында биш ҡатлы йорттар төҙөлә. Бынан тыш, Көньяҡ биҫтәһендә 7-9 ҡатлы йорттар һалыу планлаштырыла.
«Салауатты үҫтереү программаһы 2032 йылға тиклем әҙерләнгән. Бөтә биҫтәләргә лә тиерлек планлаштырыу һәм межалау проекттары раҫланған, бөгөн объекттар төҙөү өсөн биләмәләр биреү процесы бара», — тип һыҙыҡ өҫтөнә алды Данир Зөбәйеров.


text:
Өфө халҡы байрам итә
Бөгөн Өфө халҡы көрсөккә ҡарамай байрам итә. Эшлеһе лә, эшһеҙе лә кәйеф-сафа ҡора.
Шулай ҙа Нияз Мәжитов тапҡан ҡомартҡылар уның һүҙҙәрен раҫлай. Кем белә, бәлки алдағы йылдарҙа Рәсәйҙең иң боронғо ҡалаһы Өфөнөң бер мең ярымлыҡ юбилейын да билдәләрбеҙ. Кем әйтмешләй, аҡса ғына булһын.
Бөгөн ҡала шураһы алдындағы майҙанда йәштәр өсөн концерт ойошторғандар. Кисен бында салют та була. Ә Салауат Юлаев һәйкәле торған майҙанда Салауат йыйыны фольклор байрамы үтте.
Салауат йыйыны 5-се тапҡыр үтә. Башҡортостан президентының ошо турала фарманы ла бар. Быға тиклем ул төрлө райондарҙа ойошторолһа, быйыл Өфө ҡәлғәһе йыллығына бәйле ситкә ебәрелмәне.


text:
Өфө менән Цицикар туғандаш ҡалалар тип иғлан ителдеФото: Өфө хакимиәте сайты
Өфө менән Цицикар туғандаш ҡалалар тип иғлан ителде
Өфө менән Цицикар туғандаш ҡалалар тип иғлан ителдеФото: Өфө хакимиәте сайты
ӨФӨ, 2015 йыл, 1 декабрь. /«Башинформ» мәғлүмәт агентлығы, Ксения Калинина/.
2015 йылдың 28 ноябрендә Өфө делегацияһының Ҡытай Халыҡ Республикаһына рәсми сәфәре барышында Башҡортостандың баш ҡалаһы менән Цицикар ҡалаһы араһында туғандаш мөнәсәбәттәр тураһындағы меморандумға ҡул ҡуйылды. Быға әҙерлек бер йыл элек Хеҙмәттәшлек тураһындағы килешеүҙән башланды.
Ҡытай Коммунистар партияһының Цицикар ҡала комитеты секретары Хань Дунань һәм Өфө хакимиәте башлығы Ирек Ялаловтың осрашыуы барышында ҡалаларҙың иҡтисадта, инвестицияларҙа, сауҙа һәм эшлекле мөнәсәбәттәрҙә хеҙмәттәшлекте күҙ уңында тотҡан дуҫлыҡ стадияһында булыуы билдәләнде.
«Өфө өсөн әһәмиәтле ваҡиға булды, был Цицикар ҡалаһы менән халыҡ-ара мөнәсәбәттәр булдырыуҙың иң мөһим мәлдәренең береһе булараҡ ҡала тарихына инер, тип ышанам. Килешеүҙең ике ҡала халҡының тормошон яҡшыртыуға булышлыҡ итәсәгенә өмөтөбөҙ ҙур», — тине Ирек Ялалов.
Хэйлунцзян провинцияһының Цицикар ҡала округына 1125 йылда нигеҙ һалынған. Ҡаланың майҙаны 42 400 квадрат метр тәшкил итә һәм һигеҙ өйәҙҙән, ете райондан тора. Халыҡтың дөйөм һаны — 5,7 миллион кеше (шуның 1,5 миллионы — ҡала халҡы).
Ҡалала машина эшләү, аҙыҡ-түлек сәнәғәте үҫешкән, целлюлоза-ҡағыҙ комбинаты бар. Цицикар «ҡорос ҡорамал» ҡалаһы исемен йөрөтә. Бында Ҡытайҙың ауыр машина эшләү корпорацияһы, «Бэймань» металлургия заводы, «Цицикар тимер юл вагон компанияһы» урынлашҡан. Һанлы идара итеү станоктарын эшләү буйынса ике завод бар, улар Ҡытайҙың механика тармағының төп 100 предприятиеһы исемлегенә инә. Хэпин, Цзяньхуа һәм Хуаань хәрби сәнәғәт заводтары илдең именлегенә ҙур өлөш индерә.
Баш ҡала хакимиәтенең матбуғат хеҙмәтендә хәбәр итеүҙәренсә, Өфөләге кеүек Цицикарҙа ла экология мәсьәләләрен хәл итеүгә, ҡаланы йәшелләндереүгә һәм экологик яҡтан таҙа продукция етештереүгә ҙур иғтибар бүленә.


text:
Өфөлә «Аҡбуҙат» беренсе Халыҡ-ара кино фестиваленең еңеүселәрен иғлан иттеләрФото: Олег Яровиков
Өфөлә «Аҡбуҙат» беренсе Халыҡ-ара кино фестиваленең еңеүселәрен иғлан иттеләр
Өфөлә «Аҡбуҙат» беренсе Халыҡ-ара кино фестиваленең еңеүселәрен иғлан иттеләрФото: Олег Яровиков
ӨФӨ, 2014 йыл, 1 декабрь. /«Башинформ» мәғлүмәт агентлығы, Ләйлә Аралбаева/.
Өфөлә «Аҡбуҙат» Халыҡ-ара милли һәм этник кино фестивале тамамланды. Рәсми рәүештә ябыу тантанаһында Гран-при яулаусы, номинацияларҙа еңеүселәр һәм махсус бүләк отоусылар иғлан ителде.
Гран-прины – Көмөш Аҡбуҙат һынын Татьяна Скабардтың (Рәсәй, Мәскәү) бөйөк шәхес – режиссер, рәссам, актер, яҙыусы, фестивалдең абруйлы ҡунағы Шәүҡәт Абдусәлимовҡа арналған «Мәңгелек илгиҙәр» документаль фильмы яуланы.
Режиссерлыҡ эше өсөн Әмир Абдразаҡов исемендәге махсус бүләккә Татарстан Республикаһынан Илдар Матуровтың «Туфан – Туфан инде» документаль фильмы лайыҡ булды.
Фестиваль фавориттарының береһенә – Ҡырғыҙстандың тарихи драмаһы «Курманжан Датка»ҡа ике бүләк тапшырылды – «Халыҡ тарихын сағыу художестволы яҡтыртыу өсөн» һәм оператор эше өсөн Ғилван Әмиров исемендәге махсус бүләк.
Акан Сатаевтың «Жаужурек мын бала» (Ҡаҙағстан) тарихи нәфис фильмында һәм Ҡырғыстандан Руслан Акундың «Перегон» ҡыҫҡа метражлы фильмында операторҙарҙың эше иң яҡшыһы тип танылды.
Иң яҡшы режиссерлыҡ эше өсөн Мәскәү режиссерҙарының таҫмалары билдәләнде: документаль фильмдар араһында – Игорь Янчегловтың «Тирмә», ҡыҫҡа метрҙа нәфис фильмдар араһында – Анна Горояндың «Доктор», тулы метрҙа – Владимир Тумаевтың «Аҡ болан мүге» тигән эше.
«Иң яҡшы документаль фильм сценарийы өсөн» номинацияһында Ҡырғыҙстандан Тынай Ибраһимовтың «Ун өсөнсө» фильмы бүләкләнә.
Ике махсус бүләккә – тамашасы һөйөүе һәм ғаилә усағын һаҡлаусы образ өсөн Ирандан Наргиз Абъярҙың «Көҙгө сағылышы» нәфис фильмы һәм уның актрисаһы Геларе Аббаси лайыҡ булды. Болгариянан Георги-Джеки Стоевтың «Хлеба и зрелищ» фильмы «Документаль киноны үҫтереүгә өлөш индергәне өсөн» дипломы менән билдәләнде.
Башҡортостан режиссерҙарының ике фильмы номинацияларҙа бүләкләнде. Иң яҡшы уйын ҡыҫҡа метражлы фильм сценарийы өсөн бүләккә Андрей Носковтың «Шәхси дело» эше, иң яҡшы документаль фильм геройы өсөн Вилүрә Иҫәндәүләтованың Белорет районы тауҙарында йәшәүсе дәрүиш хаҡында «Өй башындағы төтөн өйөрөлә әле» таҫмаһы лайыҡ булды. Шундай уҡ диплом менән Мәскәүҙән Надежда Семенованың «Бер яҡҡа билет» тигән эше билдәләнде.
Бынан тыш, фестивалдең абруйлы ҡунағы, кинооператор Мәхмүт Рафиҡов «Операторлыҡ сәнғәтенә тос өлөш индергәне өсөн» дипломы менән бүләкләнде.
Хәтерегеҙгә төшөрәбеҙ, «Аҡбуҙат» кино фестивале 11 илдән ҡатнашыусыларҙы йыйҙы. Өс фестиваль көнөндә 43 фильм күрһәтелде, шул иҫәптән конкурс программаһында 14 документаль һәм 19 уйын фильмы һәм конкурстан тыш 10 эш. Халыҡ-ара жюрины Тажикстандан режиссер һәм йәмәғәт эшмәкәре Дәүләт Худоназаров етәкләне.


text:
Еңел атлет Гөлшат Фазлетдинова Рәсәй чемпионатында көмөш миҙалға лайыҡ булды Фото: һәр кем файҙалана алырлыҡ сығанаҡтарҙан
Еңел атлет Гөлшат Фазлетдинова Рәсәй чемпионатында көмөш миҙалға лайыҡ булды
Еңел атлет Гөлшат Фазлетдинова Рәсәй чемпионатында көмөш миҙалға лайыҡ булды Фото: һәр кем файҙалана алырлыҡ сығанаҡтарҙан
ӨФӨ, 2015 йыл, 4 август. /«Башинформ» мәғлүмәт агентлығы, Дмитрий Слезин/.
Чебоксарҙа еңел атлетика буйынса Рәсәй чемпионаты бара.
5000 метр араға йүгереүҙә Башҡортостандан Гөлшат Фазлетдинова көмөш миҙал яуланы.
Был турнир — 22-30 августа Пекинда үтәсәк донъя чемпионатына һайлап алыу туры. Фазлетдинованың донъя чемпионатына нормативы бар.


text:
Железнодорожный вокзал города Белорецк
Из города Белорецк выполняются железнодорожные перевозки по 101 маршрутам.
Популярные железнодорожные маршруты из города Белорецк
Белорецк - Абдулино, Белорецк - Адлер, Белорецк - Аксаково, Белорецк - Альмухамедово, Белорецк - Анисовка, Белорецк - Аша, Белорецк - Безымянная, Белорецк - Белоглинская, Белорецк - Бердяуш, Белорецк - Богданович, Белорецк - Бугуруслан, Белорецк - Волгоград 1, Белорецк - Выселки, Белорецк - Вязовая, Белорецк - Горячий Ключ, Белорецк - Дема, Белорецк - Демьянка, Белорецк - Динская, Белорецк - Екатеринбург-Пассажирс, Белорецк - Еланский, Белорецк - Ершов, Белорецк - Ея, Белорецк - Жутово, Белорецк - Зимовники, Белорецк - Златоуст, Белорецк - Золотая Степь, Белорецк - Инза, Белорецк - Инзер, Белорецк - Каменск-Уральский, Белорецк - Камышлов, Белорецк - Карламан, Белорецк - Карталы 1, Белорецк - Кореновск, Белорецк - Космакты, Белорецк - Котельниково, Белорецк - Красная Башкирия, Белорецк - Краснодар 1, Белорецк - Кропачево, Белорецк - Куть-Ях, Белорецк - Лазаревская, Белорецк - Лангепасовский, Белорецк - Лоо, Белорецк - Магнитогорск Пасс, Белорецк - Мегион, Белорецк - Миасс 1, Белорецк - Мокроус, Белорецк - Москва Казанская, Белорецк - Нижневартовск 1, Белорецк - Новоабзаково, Белорецк - Новокуйбышевская, Белорецк - Новоотрадная, Белорецк - Песчанокопская, Белорецк - Петров Вал, Белорецк - Пещерная, Белорецк - Плес, Белорецк - Похвистнево, Белорецк - Приуралье, Белорецк - Приютово, Белорецк - Пролетарская, Белорецк - Пугачевск, Белорецк - Пыть-Ях, Белорецк - Раевка, Белорецк - Ремонтная, Белорецк - Римско-Корсаковка, Белорецк - Рузаевка, Белорецк - Рукополь, Белорецк - Рязань 1, Белорецк - Салым, Белорецк - Сальск, Белорецк - Самара, Белорецк - Саратов 1 Пасс, Белорецк - Сарепта, Белорецк - Сибай, Белорецк - Смеловская, Белорецк - Сочи, Белорецк - Сургут, Белорецк - Сызрань 1, Белорецк - Талица, Белорецк - Тамерлан, Белорецк - Ташбулатово, Белорецк - Тихорецкая, Белорецк - Тобольск, Белорецк - Тополек, Белорецк - Троицк, Белорецк - Туапсе-Пасс, Белорецк - Тугулым, Белорецк - Тюмень, Белорецк - Укшук, Белорецк - Ульт Ягун, Белорецк - Урал-Тау, Белорецк - Урбах, Белорецк - Уршак, Белорецк - Усть-Катав, Белорецк - Усть-Тавда, Белорецк - Уфа, Белорецк - Хоста, Белорецк - Чапаевск, Белорецк - Челябинск-Главный, Белорецк - Чишмы 1, Белорецк - Юность-Комсомольская, Белорецк - Юша.
Смотреть все направления
Расположение железнодорожного вокзала города Белорецк


text:
Эшҡыуарҙарға финанс ярҙамы күрһәтеүгә документтар ҡабул итеү урыны үҙгәрҙе
Башҡортостан Республикаһының Эшҡыуарлыҡ һәм туризм буйынса дәүләт комитеты, бөгөнгө көндән алып страховка иғәнәләренең бер өлөшөн субсидиялау, күргәҙмә-йәрминкә сараларында ҡатнашыу буйынса сығымдарҙың бер өлөшөн субсидиялау, энергияны һаҡсыл ҡулланыу программаһын ғәмәлгә ашырыу һәм электр селтәре хужалыҡтары объекттарына тоташтырыу менән бәйле сығымдарҙың бер өлөшөн субсидиялау кеүек финанс ярҙамы күрһәтеүҙе ойоштороу буйынса бәләкәй һәм урта эшҡыуарлыҡ субъекттарынан һәм инфраструктура ойошмаларынан документтар ҡабул итеү урыны үҙгәрҙе, тип хәбәр итә.
Документтар хәҙер көн һайын түбәндәге адрес буйынса ҡабул ителә: Өфө, Пушкин урамы, 95, 3-сө ҡат, 302-се, 306-сы кабинеттар.


text:
Фото:
Өфө ҡала Советы депутаттары ҡала үҫешенең комплекслы программаһын ҡараясаҡ
Фото:
Өфө ҡалаһы ҡала округы Советының 26-сы ултырышында депутаттар Башҡортостан баш ҡалаһының 2015 йылға тиклем коммуналь инфраструктураһы үҫешенең комплекслы программаһын ҡараясаҡ. Программаны эшләү комплекслы торлаҡ төҙөлөшө өсөн яңы территориялар үҙләштереү, ресурстарҙы һаҡлауҙы тәьмин итеү, торлаҡ-коммуналь комплексы эшенең баҙар механизмдарын һәм инвестициялар йәлеп итеү өсөн шарттар булдырыу, торлаҡ һәм социаль объекттар төҙөлөшөнә яңыса ҡараш, заманса хаҡтар системаһы, ҡала төҙөлөшө ҡарарҙарының һөҙөмтәлелеген күтәреү, торлаҡ-коммуналь хеҙмәтләндереүҙәр күрһәтеү өлкәһендә конкуренцияны үҫтереү зарурлығы арҡаһында килеп тыуҙы.
Сираттағы ултырыш көн тәртибенә 13 мәсьәлә индерелде. Депутаттар алдында 2009 йыл өсөн ҡала бюджетының үтәлеше тураһында отчетты раҫлау бурысы тора.
Өфөнөң Дим һәм Ленин райондарындағы Миловка, Романовка һәм Ветошниково тораҡ пункттары араһында территорияларҙы планлаштырыу проекттары буйынса тыңлауҙар тәғәйенләү, «Өфө нефть эшкәртеү заводы» асыҡ акционерҙар йәмғиәтенең сәнәғәт һәм транспорт объекттарын реконструкциялау проекттары буйынса граждандарҙан һорау алыу үткәреү тураһында ҡарар ҡабул итергә планлаштырыла.
Депутаттар Өфөлә йәшәүсе халыҡтарҙың милли мәҙәниәтен, традицияларын һәм йолаларын яҡлау, һаҡлау һәм үҫтереү буйынса саралар, урындағы үҙидара органдарының һәм ҡала Советы депутаттарының эшмәкәрлеген ҡала киң мәғлүмәт сараларында яҡтыртыу тураһында мәсьәләләрҙе ҡараясаҡ.
Ҡала Советының 26-сы ултырышы 2 июндә сәғәт 10-да үткәреләсәк.


text:
Башҡортостандың рәсми делегацияһы Ҡытай Халыҡ Республикаһына юлланды
ӨФӨ, 2015 йыл, 15 сентябрь. /«Башинформ» мәғлүмәт агентлығы, Розалиә Вәлиева/.
Шанхай хеҙмәттәшлек ойошмаһы илдәре менән хеҙмәттәшлекте үҫтереү сиктәрендә 15 сентябрҙән 26-на тиклем Башҡортостан делегацияһының Ҡытай Халыҡ Республикаһына рәсми сәфәре ойошторола, тип хәбәр иттеләр «Өфө-2015» ШОС БРИКС офис-төркөмө» коммерцияға ҡарамаған автономлы ойошмаһының матбуғат хеҙмәте һәм киң коммуникациялар департаментында.
Делегация составына Башҡортостан Хөкүмәте Премьер-министры урынбаҫары Дмитрий Шаронов етәкселегендәге республика Хөкүмәте ағзалары, Сауҙа-сәнәғәт палатаһы, Үҫеш корпорацияһы, «Өфө-2015» ШОС БРИКС офис-төркөмө, Башҡортостан предприятиелары вәкилдәре инә.
Сәфәр барышында Хубэй, Сычуань, Ляонин провинцияларында, шулай уҡ Пекин ҡалаһында Башҡортостандың инвестиция һәм сәнәғәт ҡеүәте презентацияларын һәм «ШОС һәм БРИКС илдәре төбәктәренең бәләкәй эшҡыуарлығы» исемле беренсе форум үткәреү күҙаллана. Эш программаһында провинцияларҙың халыҡ хөкүмәттәре етәкселеге һәм эшлекле даирә вәкилдәре менән осрашыуҙар ҡаралған.
Башҡортостан делегацияһының рәсми визиты Евразия иҡтисади форумында һәм Сиань ҡалаһында ШОС илдәре тауарҙары күргәҙмәһендә ҡатнашыу менән тамамланасаҡ. Рәсәй экспозицияһы сиктәрендә ойошторолған Башҡортостан майҙансығында инвестиция, иҡтисади, сәнәғәт ҡеүәте күрһәтеләсәк.
«Башҡортостан менән Шанхай хеҙмәттәшлек ойошмаһы илдәре араһында төбәк-ара сәйәси һәм эшлекле бәйләнештәрҙе үҫтереү — республика Хөкүмәте эшенең мөһим йүнәлештәренең береһе. Ҡытай Халыҡ Республикаһына сәфәребеҙ барышында провинцияларҙың халыҡ хөкүмәттәре һәм ҙур бизнес вәкилдәре менән һөйләшеүҙәр алып барасаҡбыҙ», — тине Башҡортостан Хөкүмәте Премьер-министры урынбаҫары Дмитрий Шаронов.


text:
Бәләкәй бизнес өсөн кадрҙар проблемаһын тикшерәсәктәр
20 майҙа Өфөлә «Бәләкәй бизнес өсөн кадрҙар» IV йыллыҡ ғилми-ғәмәли конференция үткәрелә. Сара «Башҡортостан Республикаһының Өфө ҡалаһы ҡала округында 2010 йылға бәләкәй һәм урта эшҡыуарлыҡты яҡлау программаһы»на ярашлы үткәрелә. Конференцияла теләүселәрҙең барыһы ла ҡатнаша ала.
Конференцияны Өфө ҡалаһы ҡала округы хакимиәте ярҙамында Өфөнөң Эшҡыуарҙар союзы һәм «Альянс» яуаплылығы сикләнгән йәмғиәте ойоштора.
Конференцияның маҡсаты — персонал һайлап алыу һәм уны һаҡлау процесында килеп тыуған проблемаларҙы хәл итеү тәжрибәһе менән уртаҡлашыу.
Түбәндәге темаларҙы тикшереү планлаштырыла: «Компанияла хеҙмәт эшмәкәрлеген нигеҙләүҙе үҫтереү», «Корпоратив мәҙәнилекте үҫтереү һәм команда ойоштороу», «Эске корпоратив конфликттарҙы иҫкәртеү һәм хәл итеү. Стресс-менеджмент», «Кадрҙар бүлеген хоҡуҡи яҡлау, процедуралар, положениелар әҙерләүҙә ярҙам», «Персонал һайлап алыу ысулдары һәм яңы урында яраҡлашыу».
Конференция сиктәрендә түңәрәк өҫтәлдәр ҙә үткәреләсәк: «Персонал иҫәбен оптималләштереү һәм уларға сығымдарҙы кәметеү», «Бәләкәй бизнес өсөн һөҙөмтәле персонал: һайлап алыу, әҙерләү мәсьәләләре һәм корпоратив конфликттарҙы хәл итеү», «Эш менән тәьмин итеү проблемаһын хәл итеү механизмы булараҡ бәләкәй эшҡыуарлыҡ».
Аҙаҡтан ғилми мәҡәләләр йыйынтығы баҫып сығарыласаҡ.
Сара Интернациональ урамы, 29 адресы буйынса Беренсе республика тренинг үҙәгендә үтәсәк.


text:
БР Төҙөлөш һәм архитектура буйынса дәүләт комитеты социаль объекттар төҙөү темптарын арттырыуҙы талап итә
Нефтекамала дүрт бала баҡсаһы төҙөлә. Башҡортостандың Төҙөлөш һәм архитектура буйынса дәүләт комитеты рәйесенең беренсе урынбаҫары Николай Гавва ҡалаға эш сәфәре барышында уларҙың береһен төҙөү темптарын ҡаты тәнҡиткә алды. 220 урынға иҫәпләнгән бала баҡсаһын «Башуралэнергострой» холдинг компанияһы яуаплылығы сикләнгән йәмғиәте төҙөй. Чиновник генераль подрядсыларға ҡыҫҡа сроктарҙа объект төҙөү графигын үҙгәртергә ҡушты.
Ҡаланың ҡалған өс бала баҡсаһы буйынса эштәр графиктарға ярашлы башҡарыла. Әммә объекттар сафҡа индерелгәндән һуң, уларға илтәсәк юлдар мәсьәләһе килеп тыуасаҡ, тине Николай Гавва. Нефтекама хакимиәте был мәсьәләне хәл итеү буйынса тейешле саралар күрергә һүҙ бирҙе.
Башҡортостандың Төҙөлөш һәм архитектура буйынса дәүләт комитеты рәйесенең беренсе урынбаҫары 40 фатирлы социаль торлаҡ йорт төҙөү барышын тикшерҙе, уны алдағы йылда тапшырыу планлаштырыла. Торлаҡ өсөн майҙансыҡ инженерлыҡ инфраструктураһы менән тьмин ителгән, төҙөлөш темптары ҡәнәғәтләндерерлек. Был хаҡта БР Төҙөлөш һәм архитектура буйынса дәүләт комитетының матбуғат хеҙмәтенән хәбәр иттеләр.
Бынан тыш, Николай Гавва Саҡмағош ауылында 110 урынға иҫәпләнгән бала баҡсаһын һәм социаль торлаҡ йорт төҙөү барышын тикшерҙе. Был объекттарҙа эштәр графиктан күпкә артҡа ҡалып башҡарыла. Генераль подрядсыларға аҙна аҙағынаса объектты ваҡытында тапшырыу өсөн тейешле саралар күрергә ҡушылды.
Шундай уҡ 110 урынлыҡ бала баҡсаһын ул Илеш районының Үрге Йәркәй ауылында ҡараны. Бында ла шулай уҡ графиктан артта ҡалыу күҙәтелә, подрядсыларға эштәрҙе тиҙләтергә ҡушылды.


text:
Башҡортостанда Бөйөк Ватан һуғышы ветерандарының тол ҡатындарына торлаҡ сертификаттары тапшырылды Фото: Олег Яровиков
Башҡортостанда Бөйөк Ватан һуғышы ветерандарының тол ҡатындарына торлаҡ сертификаттары тапшырылды
Башҡортостанда Бөйөк Ватан һуғышы ветерандарының тол ҡатындарына торлаҡ сертификаттары тапшырылды Фото: Олег Яровиков
ӨФӨ, 2015 йыл, 7 май. /«Башинформ» мәғлүмәт агентлығы, Арина Рәхимҡолова/.
Өфөлә Рәсәй Президентының Башҡортостандағы ҡабул итеү бүлмәһендә Бөйөк Ватан һуғышы ветерандарының тол ҡатындарына торлаҡ сертификаттары тапшырылды. Документтарға алты кеше эйә булды.
Рәсәй Президентының «Бөйөк Ватан һуғышы ветерандарын һәм ветерандарҙың тол ҡатындарын торлаҡ менән тәьмин итеү тураһында» Указы ғәмәлгә ашырыла башлағандан алып Башҡортостанда 870 кеше таныҡлыҡ алған. Ошо маҡсатта 1,5 миллиард һумдан ашыу аҡса бүленгән. Сертификат буйынса түләү күләме — 1,2 миллион һум. Республикала торлаҡ шарттарын яҡшыртыуға мохтаж тағы 494 кеше иҫәпләнә. Уларға социаль ярҙам күрһәтеү өсөн 600 миллион һумдан ашыуыраҡ аҡса талап ителә.
Күптән көткән сертификаттарын алған тол ҡатындар республика етәкселегенә һәм Рәсәй Президентына рәхмәт һүҙҙәрен еткерҙе.
«Илдә тыныслыҡ булһын, киләсәк быуын ҡайғы күрмәһен, тип теләйем. Һуғыш бөткәндә миңә 14 йәш ине, әммә бала саҡта ниҙәр генә күрмәнем», — тип һөйләне Фәһимә Зарипова.
Тантана күмәкләп сәй эсеү менән тамамланды.


text:
«Китап» нәшриәте Башҡортостандың ауыл халҡына яңы китаптар тәҡдим итәсәк
3 сентябрҙән алып 7-нә тиклем Зәйнәб Биишева исемендәге «Китап» нәшриәте Әбйәлил, Бөрйән, Ейәнсура, Йылайыр һәм Баймаҡ райондарында булырға планлаштыра. Нәшриәттән хәбәр итеүҙәренсә, китап продукцияларының киңәйтелгән күргәҙмә-сауҙаһы менән автойөрөш Мәҙәниәт йылы һәм «Китап»тың 95 йыллыҡ юбилейына әҙерлек сиктәрендә уҙасаҡ. Уҡыусыларға яңы китаптар: «Бөйөк Салауат» башҡорт халҡының милли батыры Салауат Юалевтың 260 йыллығына арналған йыйынтыҡ; башҡорттарҙың ауыҙ-тел ижадының үҙенсәлекле ҡомартҡыһы «Урал батыр» эпосы (башҡорт, рус, инглиз һәм француз телдәрендә); «Башҡортостан Беренсе донъя һуғышы йылдарында. 1914-1918» ғилми баҫма; республиканың күренекле яҙыусылары һәм шағирҙарының әҫәрҙәр йыйынтығы; балалар өсөн сағыу китаптар; рәсемдәргә бай фотоальбомдар; мосолман, өҙмәле, мәктәп календарҙары; Ҡөръән, уҡытыу-методик баҫмалар тәҡдим ителәсәк. Уҡыусыларҙы башҡорт яҙыусыһы, «Халҡыбыҙ изгеләре» китабы авторы Лира Яҡшыбаева менән осрашыу көтә.
Сараларҙы уҙғарыу ваҡыты һәм урыны тураһында республиканың көньяҡ-көнсығыш райондарының урындағы гәзиттәренән уҡып белергә була.


text:
"Йәштәр хәҙерге донъяла" халыҡ-ара конференцияһы
22-23 майҙа Хеҙмәт һәм социаль мөнәсәбәттәр академияһының Башҡортостан социаль технологиялар институтында (филиал) студенттар, аспиранттар һәм йәш ғалимдарҙың "Йәштәр хәҙерге донъяла: проблемалар һәм перспективалар" халыҡ-ара ғилми-ғәмәли конференцияһы үтәсәк.
Форум эшендә Өфө, Силәбе, Ҡурған, Мәскәү мәктәптәре уҡыусылары, колледждар һәм юғары уҡыу йорттары студенттары, шулай уҡ Германиянан, Австриянан һәм АҠШ-тан ҡунаҡтар ҡатнашасаҡ.
Ойоштороусылар фекеренсә, конференция үҙ-үҙен камиллаштырыуға һәләтле "креатив шәхес" тәрбиәләүҙең инновацион ысулдарын эшкәртеүгә ярҙам итергә тейеш.
Конференция сиктәрендә "Йәштәр тәҡдим итә..." түңәрәк өҫтәле (инглиз телендә), брейн-ринг, ЮНЕСКО хәрәкәтен үҫтереү буйынса мастер-класс үткәреләсәк.


text:
Башҡортостан Хөкүмәте һәм «ӨМЭПБ» аай инвестия килешеүен әҙерләйҙәр
Башҡортостан Хөкүмәте һәм «Өфө моторҙар эшләү производство берекмәһе» асыҡ акционерҙар йәмғиәте араһында, «Сухой» маркаһы самолеттары өсөн 117С двигателдәре етештереүгә ҡағылған, инвестия килешеүенә ҡул ҡуйыласаҡ. Был турала кесе йома, 27 февралдә, БР Сәнәғәт һәм инновация сәйәсәте министрлығы коллегияһы ултырышында ведомство башлығы Алексей Карпухин хәбәр итте.
— Әлеге ваҡытта Башҡортостан Хөкүмәте һәм «ӨМЭПБ» асыҡ акционерҙар йәмғиәте араһында өҫтөнлөклө инвестиция проектын тормошҡа ашырыу шарттары тураһында инвестия килешеүе ҡул ҡуйыуға әҙерләнә, — тине Алексей Карпухин. — Ул, «Сухой» маркаһы самолеттарында ҡулланыу өсөн тәғәйенләнгән, 117С двигателдәре производствоһын булдырыу һәм үҙләштереү.
Министр әйтеүенсә, «ӨМЭПБ» аай дүрт инвестиция проектын бойомға ашыра. Улар перспективалы бишенсе быуын газ турбиналы двигателдәрҙе етештереү һәм фәнни һыйҙырышлы һынау базаларын булдырыу өсөн яңы технологиялар үҙләштереүгә йүнәлтелгән. Һығымтала был проекттар ӨМЭПБ-кә «Рәсәй Федерацияһының хәрби авиация паркын модернизациялау программаһы буйынса төп үтәүсеһе» булырға мөмкинлек бирәсәк, тип билдәләне Алексей Карпухин.
«Өфө моторҙар эшләү производство берекмәһе» асыҡ акционерҙар йәмғиәте – Рәсәйҙең иң эре авиация двигателдәре етештереүсеһе. Турбореактив авиация двигателдәре һәм газ ҡыуыу агрегаттары эшкәртеү, етештереү, уларҙы сервис хеҙмәтләндереү һәм ремонтлау, вертолет техникаһы узелдары етештереү һәм ремонтлау менән шөғөлләнә. Берләшкән двигателдәр эшләү корпорацияһы – «Оборона сәнәғәте» Берләшкән двигателдәр эшләү корпорацияһы асыҡ акционерҙар йәмғиәтенең 100 процентлы бүлендек компанияһына инә.


text:
Башҡортостан балалары «Рәсәй балалары — тыныслыҡ өсөн!» конкурсында еңеү яуланы
ӨФӨ, 2015 йыл, 21 июль. /«Башинформ» мәғлүмәт агентлығы, Ғәлиә Нәбиева/.
Башҡортостан балалары «Рәсәй балалары — тыныслыҡ өсөн!» дөйөм милли конкурсында еңеү яуланы. Бөйөк Еңеүҙең 70 йыллығы уңайынан «Берҙәм Рәсәй» партияһы булышлығында илдең барлыҡ төбәктәрендә, шулай уҡ интернетта «Рәсәй балалары — тыныслыҡ өсөн!» бөтә Рәсәй патриотик акцияһы уҙҙы.
Балалар йорттары тәрбиәләнеүселәре, уҡыусылар, ата-әсәләр һәм уҡытыусылар ветерандар менән осрашты, улар иһә һалдаттарҙың һәм тыл эшсәндәренең ҡаһарманлығы һәм илһөйәрлеге, һуғыш балаларының фиҙаҡәрлеге хаҡында һөйләне. Ошо осрашыу һәм әңгәмә йомғаҡтары буйынса балалар «Рәсәй балалары — тыныслыҡ өсөн!» темаһына һүрәттәр төшөрҙө, аппликациялар яһаны. Батырҙарҙың һәм ветерандарҙың бүлә-бүләсәләре үҙҙәренең ижади эштәрендә һуғышты нисек күҙ алдына килтереүҙәрен һәм бөгөнгө көндә яҡлауға мохтаж донъяны ҙур, яҡты һәм изге итеп күреүҙәре хаҡында бәйән итте.
detizamir.er.ru сайтына 17700-гә яҡын эш урынлаштырылған. Жюри тарафынан 100 иң яҡшы эш һайлап алынған, улар араһында Башҡортостандан 19 бала, шул иҫәптән Дүртөйлө районы Мәҫкәү ауылындағы «Миләш» балалар баҡсаһының 17 тәрбиәләнеүсеһе, Өфө һәм Стәрлетамаҡ райондарынан ике еңеүсе бар.
«Берҙәм Рәсәй» партияһынан Дәүләт Думаһы депутаттары Рима Баталова, Павел Качкаев, Рөстәм Ишмөхәмәтов, Рафаэль Мәрҙәншин, Владимир Поцяпун, Зөһрә Рәхмәтуллина һәм Иршат Фәхретдинов бөтә Рәсәй патриотик акцияһында еңеү яулаған балаларға иҫтәлекле бүләктәр һәм сертификаттар тапшырҙы. Бүләкләү тантанаһы балалар баҡсаһында уҙҙы. Йәш рәссамдарҙы ҡотларға район башлығы Ринат Хәйруллин, республиканың Мәғариф министрлығы вәкилдәре, ата-әсәләр һәм уҡытыусылар килде. Кескәйҙәр иһә үҙ сиратында йырҙар йырланы, Еңеү тураһында шиғырҙар һөйләне, батырҙар бейеүен башҡарҙы һәм ҡунаҡтарға үҙ ҡулдары менән эшләгән бүләктәрен тапшырҙы.


text:
Өфөнөң икенсел торлаҡ баҙарында «квадрат» хаҡы – 46,35 мең һум
Һуңғы арала Өфөлә икенсел торлаҡ баҙарында хаҡтар 0,1 проценттан аҙ ғына күберәккә артты. Бөгөн Башҡортостандың баш ҡалаһында бындай күсемһеҙ милектең бер квадрат метры 46,35 мең һумдан тәҡдим ителә.
Бер һәм күп бүлмәле фатирҙар 0,1 процентҡа ҡиммәтләнгән. Өс бүлмәлеләргә хаҡтар 0,2 процентҡа артҡан. Ике бүлмәле фатирҙар сегментында квадрат метрҙың хаҡы бер аҙнала үҙгәрешһеҙ ҡалған. Иң ҡыйбатлы, элиталы торлаҡ хәҙер «квадратына» уртаса 61,6 мең һумдан тәҡдим ителә.
«Эксперт» күсемһеҙ милек агентлыҡтары селтәре аналитигы Айгөл Степанованың мәғлүмәтенә ярашлы, бөгөн Өфөлә һатыуға сығарылған иң арзан өс бүлмәле фатир 800 мең һумға тәҡдим ителә. Был 45 квадрат метрлыҡ фатир К.Маркс урамында урынлашҡан. Иң ҡыйбат фатир 16,5 миллион һумға һатыла: Ағалы-энеле Кадомцевтар урамы, дүрт бүлмә, 175 квадрат метр.
Бүлмәләр сегментында иң арзан хаҡ – 500 мең һум: Интернациональ урамы, 12,1 «квадрат». Иң юғарыһы – 1170 мең һум: Космонавтар урамы, 10,9 кв. метр.
Әлеге ваҡытта һатылған иң ҡыйбат коттедж 20 миллион һумға тәҡдим ителә. Ул Аҡманайҙа урынлашҡан, майҙаны — 450 квадрат метр.


text:
Фото:
Рөстәм Хәмитов «Башҡорт ҡаҙы» предприятиеһында булды
Фото:
Федоровка районының Алешкино ауылында Рөстәм Хәмитов «Башҡорт ҡаҙы» яуаплылығы сикләнгән йәмғиәте предприятиеһының ҡошсолоҡ фермаһында булды, унда ул инә ҡаҙҙар аҫрау һәм үрсетеү менән танышты.
«Башҡорт ҡаҙы» яуаплылығы сикләнгән йәмғиәте 2006 йылда ойошторолған. Итальян һәм линда тоҡомло ҡаҙҙар үҫтереү һәм үрсетеү менән шөғөлләнә. Бөгөнгө көнгә 20 мең баштан ашыу аталыҡ һәм инәлек иҫәпләнә. Бында инкубацион йомортҡа алыу, бәпкә сығарыу һәм үҫтереүҙән алып, һуйыу һәм ҡош итен эшкәртеүгә тиклем производствоның тулы циклы көйләнгән. Предприятие продукцияны республикала, шулай уҡ төбәктән ситтә лә һата.
«Башҡорт ҡаҙы» яуаплылығы сикләнгән йәмғиәте эшмәкәрлеге дауамында Гавриловка һәм Алешкино ауылдарында бер нисә ташландыҡ фермаға реконструкция үткәргән. Әлеге ваҡытта элекке ауыл хужалығы кооперативының һөтсөлөк-тауар фермаһы биналарын реконструкциялау дауам итә, һуғым цехы урынлаштырыласаҡ бинаға реконструкция үткәрелә. 2010 йылда өҫтәп элекке инкубатор станцияһы бинаһы ҡуртымға алынған. Бөгөнгө көндә аталыҡ һәм инәлекте аҫрау өсөн реконструкцияланған һәм ҡайтанан тергеҙелгән производство биналары 15 мең квадрат метрҙан ашыу майҙанды тәшкил итә. Алдағы йылдарҙа предприятие ҡоштар иҫәбен 50 меңгә тиклем арттырырға ниәтләй. Әлеге ваҡытта продукцияны «Ашан» сауҙа селтәренә поставкалау тураһында һөйләшеүҙәр алып барыла.
— Фермерҙар бер-ике йыл эсендә аяҡҡа баҫып, тулы ҡеүәтенә эшләй башлаһын өсөн, уларҙы уңышлы итеү — беҙҙең маҡсат, — тип һыҙыҡ өҫтөнә алды Рөстәм Хәмитов.


text:
Башҡортостан Хөкүмәте менән Федераль урман хужалығы агентлығы хеҙмәттәшлек итеү тураһында килешеү төҙөнө
Бөгөн Федераль урман хужалығы агентлығы менән Башҡортостан Республикаһы Хөкүмәте араһында хеҙмәттәшлек итеү тураһындағы килешеүгә ҡул ҡуйылды.
Федераль урман хужалығы агентлығының сайтында хәбәр ителеүенсә, документҡа Агентлыҡ етәксеһе Виктор Масляков һәм БР Хөкүмәте Премьер-министры Азамат Илембәтов ҡул ҡуйған.
Килешеү яҡтарҙың урман мөнәсәбәттәре өлкәһендәге үҙ-ара хеҙмәттәшлегенә ҡағыла. Бында, тәү сиратта, 2012 йылға урмандарҙы һаҡлау, яҡлау һәм тергеҙеү тураһында һүҙ бара.
Бынан тыш, документ урман хужалығы белгестәрен уҡытыуға, квалификацияһын күтәреүгә һәм ҡайтанан уҡытыуға булышлыҡ итеүҙе күҙ уңында тота.
Федераль урман хужалығы агентлығы төбәктәрҙәге урман профилендәге урта һөнәри белем биреү учреждениеларын уҡытыу-методик яҡтан тәьмин итеүҙә ҡатнашырға йөкләмә ала.


text:
“Майҙан” гәзитен экстремизмда ғәйепләнә
Башҡортостан прокруроры Сергей Хуртин Өфөнөң Киров районы мәхкәмәһенә ғариза биргән.
Прокуратура эксперттары әйтеүенсә, гәзитә Башҡортостанды Рәсәйҙән айырыу өсөн революцион саралар күрергә кәрәк иткән ауаз бар. Бынан тыш хоҡуҡ һағында тороусылар “Майҙан”дағы мәҡәләләрҙә бер милләт һәм дин икенсеһенән өҫтөнөрәк тора тигән фекер ҙә тапҡан.
Бында башҡорт милләте һәм ислам дине тураһында һүҙ бара ти улар. “Майҙан” - оппозицион гәзит. Уны оппозиция лидерҙарының береһе Айрат Дилмөхәмәтов сығара.


text:
Башҡортостан илебеҙҙең эске туризм картаһында әлегә билдәле урын түгелФото: Андрей Старостин
Башҡортостан илебеҙҙең эске туризм картаһында әлегә билдәле урын түгел
Башҡортостан илебеҙҙең эске туризм картаһында әлегә билдәле урын түгелФото: Андрей Старостин
Башҡортостанда 9-12 декабрь “Эске туризм өлкәһендә инновациялар” Бөтә Рәсәй кәңәшмәһе үтәсәк.
Был мөһиим сара алдынан “Башинформ” агентлығында БР Йәштәр сәйәсәте, спорт һәм туризм министры Александр Никерин, Рәсәй туризмы туристик дәүләт проекттары һәм эске туризм үҫеше идаралығы начальнигы Александр Сирченко һәм туристик һәм ҡунаҡханалар эшмәкәрлеген ойоштороу һәм анализлау идаралығы начальнигы Андрей Тютюнин ҡатнашлығында матбуғат конференцияһы булып уҙҙы.
Журналистар менән осрашыуҙа ҡунаҡтар илебеҙҙә эске туризмды үҫтереү һәм ошоға бәйле мәсьәләләр тураһында һөйләне. Мәҫәлән, республикала туризмдың әкрен үҫеше киң мәғлүмәт сараларында туристик маршруттарҙың төрлөлөгө һәм тәҡдимдәр бөтәнләй тиерлек яҡтыртылмауы менән дә аңлатыла. Бынан тыш, тейешле финанслау булмау, ә был иһә теге йәки был проектты инвестициялауға бәйле. Бөтә урындарҙа ла үҫешкән инфраструктура булмауы ҡамасаулай һәм эске туризм тармағында кадрҙарға ҡытлыҡ кисереү – ҙур мәсьәлә булып тора.
Кәңәшмәнең тап беҙҙең республикала үткәрелеүе бер ҙә осраҡлы түгел. Сөнки уның туризм өсөн ылыҡтырғыс төбәк булыуын беҙ үҙебеҙҙең йәшереп килдек, хәҙер беҙҙең бурыс – төбәккә туристарҙы йәлеп итеү.
Александр Никерин матбуғат конференцияһында ҡатнашыусыларҙы кәңәшмә программаһы менән таныштырып сыҡты. Уға ярашлы 9 декабрь кәңәшмәлә ҡатнашыусылар өсөн физик культура һәм спорт обьекттарында булыу мөмкинлеге менән Өфө буйлап экскурсия ойоштороласаҡ. 10 декабрь Конгресс- холл бинаһында кәңәшмә уҙғарыласаҡ. Кәңәшмәнең икенсе көнө Ғафури районында үтәсәк. “Красноусольский” шифаханаһында күсмә секциялар эшләйәсәк. Уларҙың берәүһе эске туризм мәсьәләләренә арнала. Икенсеһе – туристик-спорт секцияһы, ул Ташаҫты ауылында, билдәле Уҡлыҡая эргәһендә үткәреләсәк.
Кәңәшмәнән һуң Башҡортостан Республикаһының географик үҙәгенә – Ғафури районының Ерек ауылына – барыу ҡаралған.


text:
Башҡортостан Президенты Өфөлә Евразия парламенты структураларын булдырырға тәҡдим иттеФото: Андрей Старостин
Башҡортостан Президенты Өфөлә Евразия парламенты структураларын булдырырға тәҡдим итте
Башҡортостан Президенты Өфөлә Евразия парламенты структураларын булдырырға тәҡдим иттеФото: Андрей Старостин
Башҡортостан Президенты Рөстәм Хәмитов Өфөлә Евразия парламенты структураларын булдырырға тәҡдим итте.
— Беҙҙең республика классик Евразия биләмәһе булып тора. Европа менән Азияны урталай бүлгән сик Башҡортостан аша үтә. Әлбиттә, беҙ Евразия парламентын булдырыу идеяһын хуплайбыҙ. Өфөлә Евразия парламенты структураларын булдырырға, форумдар һәм дискуссиялар үткәрергә мөмкин. Өфө бындай эшмәкәрлек алып барыуға әҙер. Был йәштәрҙең Евразия парламенттарын, ҙур осрашыуҙарын үткәреүгә лә ҡағыла, — тип билдәләне бөгөн Рөстәм Хәмитов муниципаль райондар һәм ҡала округтары Советтары ҡарамағындағы Йәштәр советтары етәкселәренең, Башҡортостан Республикаһы министрлыҡтары һәм ведомстволары, йәштәр йәмәғәт ойошмалары һәм юғары уҡыу йорттары вәкилдәренең семинар-кәңәшмәһендә.
БР Дәүләт Йыйылышы – Ҡоролтай ҡарамағындағы Йәштәр йәмәғәт палатаһы рәйесе Николай Самойленко ла был фекерҙе хуплай. Уның һүҙҙәренсә, төбәктә төрлө милли һәм конфессиональ төркөмдәрҙең үҙ-ара килешеп эш итеүе буйынса ҙур тәжрибә тупланған.
— Евразия берләшмәһен ойошторған саҡта был тәжрибәбеҙҙе ҡулланырға теләр инек. Сәйәси һәм иҡтисади йүнәлештәрҙән тыш, мәҙәни һәм социаль аспекттар ҙа бар, улар беҙҙең республикала яҡшы үҙләштерелгән. Шуға күрә Башҡортостандың барлыҡ халыҡтары араһындағы мөнәсәбәттәр өлгөһөндә Евразия берләшмәһендә лә бындай мөнәсәбәттәр булдырыу мөмкин, — тип иҫәпләй Николай Самойленко.
Хөрмәтле ҡунаҡ булараҡ семинар-кәңәшмәлә Дәүләт Думаһы спикеры Сергей Нарышкин да ҡатнашты.


text:
Миәкә районы Башҡортостанда беренселәрҙән булып шәкәр сөгөлдөрөн йыйып алды
Миәкә районы аграрийҙары Башҡортостанда беренселәрҙән булып шәкәр сөгөлдөрөн йыйып алды. Сөгөлдөр үҫтереүселәр был техник культураға бүленгән 930 гектар майҙандан 26,3 мең тонна тирәһе татлы тамыраҙыҡ ҡаҙып алды.
Төбәктең Ауыл хужалығы министрлығының матбуғат хеҙмәтенән хәбәр итеүҙәренсә, “татлы ураҡ” Кушнаренко, Стәрлебаш һәм Федоровка райондарында аҙағына яҡынлаша. Һәр ҡайһыһында әлеге ваҡытҡа сәсеү майҙанының 90 процентынан күберәге йыйып алынған.
Дөйөм алғанда, республика буйынса шәкәр сөгөлдөрө 34,9 мең гектар майҙанда ҡаҙып алынған, ул планлаштырылғандың 66 процентын тәшкил итә.
Һәр гектарҙан уртаса уңыш 342 центнер тәшкил итеп, Башҡортостанда 1, 194 миллион тонна шәкәр сөгөлдөрө ҡаҙып алынған да инде.


text:
Өфөлә йылына 1 миллион тоннаға тиклем этилен сығарыу планлаштырыла
Берләшкән нефтехимия компанияһы (БНК, «Система» акционерҙар финанс корпорацияһы»ның ярҙамсы предприятиеһы) 2018 йылда Өфөлә йылына 1 миллион тоннаға тиклем этилен етештереү буйынса яңы проектты файҙаланыуға тапшырырға планлаштыра, тип хәбәр итә «Коммерсант». Был турала «Нефть-газ эшкәртеү-2013» Creon Energy конференцияһында БНК-ның стратегик үҫеш идаралығы начальнигы Георгий Елисеев та хәбәр итте. Уның әйтеүенсә, проектты тормошҡа ашырыу өсөн 51 процент Берләшкән нефтехимия компанияһы өлөшө менән берлектәге предприятие төҙөргә планлаштырыла. Акционерҙар уның буйынса һуңғы ҡарарҙы 2015 йыл башында ҡабул итергә йыйына. Проект өсөн сеймал базаһы — «Башнефть»тең яғыулыҡ газдары. Әлеге ваҡытта был яғыулыҡ газдары яндырып һауаға сығарыла йәки «Башнефть» асыҡ акционерҙар йәмғиәтенең эске ихтыяждары өсөн файҙаланыла.
Сентябрҙә Берләшкән нефтехимия компанияһы Мексиканың Alpek концерны менән Өфөлә берлектәге предприятие – терефталь кислотаһы (ТФК) һәм полиэтилентерефталат (ПЭТФ) етештереү буйынса (һәр продукт буйынса йылына 600 мең тонна ҡеүәт менән) завод төҙөү тураһында килешеүгә ҡул ҡуйҙы. Беренсе этапта һәр яҡтан 10 миллион доллар һалырға күҙаллана.


text:
Башҡорт мәктәптәре өсөн рус теле дәреслектәре Рәсәй Мәғариф министрлығы тарафынан хупланды
Зәйнәб Биишева исемендәге Башҡортостан «Китап» нәшриәтендә сыҡҡан дүрт дәреслек экспертизаны уңышлы үткән һәм белем биреү учреждениеларында ҡулланыуға тәҡдим ителгән 102 әсбап иҫәбенә инде. Дүрт китап та – башҡорт мәктәптәренең беренсе, икенсе, өсөнсө һәм дүртенсе кластары өсөн рус теле дәреслектәре. Улар Рәйсә Дәүләтбаева, Флүрә Аҙнабаева, Земфира Сәхипова, Әлфиә Камалетдинова һәм Рәйлә Ғималованан торған авторҙар коллективы менән әҙерләнгән.
Хәтерегеҙгә төшөрәйек, Рәсәй Мәғариф министрлығының 2011 йылдың 27 декабрендәге бойороғо менән дөйөм белем биреү программаһын ғәмәлгә ашырған һәм 2012/2013 йылдарға дәүләт аккредитацияһы алған белем биреү учреждениеларында ҡулланыуға тәҡдим ителгән (рөхсәт ителгән) федераль дәреслектәр исемлеге раҫланды. Үрҙә күрһәтелгән Башҡортостан уҡытыусыларының дәреслектәре был исемлеккә ингән.


text:
Фото:
Республикала эшләргә теләүсе пенсионерҙарға профессиональ белем бирәсәктәр
Фото:
Күҙаллау мәғлүмәттәре буйынса, алдағы йылдарҙа эшкә яраҡлы йәштәге халыҡ иҫәбе Башҡортостанда йыл һайын кәмейәсәк. 2016 йылға ул 70 меңдән ашыуға кәмейәсәк һәм 1,8 миллион тирәһе кеше тәшкил итәсәк.
Былар барыһы ла, шулай уҡ хеҙмәт баҙарына йәштәр ағымының кәмеүе республика иҡтисадының үҫеш темптарында тотҡарланыу сәбәптәренең береһе булыуы ихтимал, тип һыҙыҡ өҫтөнә алды БР Хеҙмәт һәм халыҡты социаль яҡлау министрлығы коллегияһының киңәйтелгән ултырышында Башҡортостан Президенты Рөстәм Хәмитов.
— Эске резервтар менән әүҙем эшләргә кәрәк: эшһеҙ йәштәр һәм ҡатын-ҡыҙҙар, пенсионерҙар һәм инвалидтар менән. 2010 йыл менән сағыштырмаса эшһеҙ йәш кешеләр иҫәбе бер ярымға тапҡырға кәмеүгә ҡарамаҫтан, дөйөм эшһеҙҙәр иҫәбе араһында йәштәр элеккесә өстән бер өлөшөн тәшкил итә, — тип билдәләне Рөстәм Хәмитов.
Шуның менән бергә 60 проценттан ашыу эшһеҙҙәр әле ваҡытта – ҡатын-ҡыҙҙар. Бөтәһенә ҡушып, төбәктә бөгөн пенсионерҙарҙың өстән бер өлөшө генә эшләй.
— 2005 йылдан алып эшләүсе пенсионерҙарҙың иҫәбе 1,8 тапҡырға артһа ла, улар тағы ла күберәк була ала ине. Ҙур һөнәри, тормош тәжрибәһе булған кешеләр элеккесә файҙа килтерергә, йәшәүгә аҡса эшләргә, йәмғиәттең әүҙем өлөшө булып ҡалырға теләй. Был маҡтаулы ынтылыш. Уға булышлыҡ итергә кәрәк. Эшләй алғандар, хеҙмәт итергә тейеш, – тигән фекерҙә республика башлығы.
Үҙ сиратында, коллегия ултырышында Башҡортостандың хеҙмәт һәм халыҡты социаль яҡлау министры Ленара Иванова хәбәр итеүенсә, күҙалланған эшкә яраҡлы йәштәге халыҡ иҫәбенең кәмеүе резервтарҙы файҙаланып хеҙмәт ресурстарын тултырыу бурысын ҡуя.
— Быйыл пенсия йәшендәге граждандарға уларҙың хеҙмәт эшмәкәрлеген дауам итеү өсөн профессиональ белем биреү ойошторолған. Быға 1,5 миллион һум самаһы ҡаралған. Шулай уҡ күп балалы һәм инвалид бала тәрбиәләүсе ата-әсәләргә улар өсөн өҫтәмә шарттар булдырыу юлы менән эшкә урынлашыуҙа булышлыҡ итеү яңынан эшләй башлаясаҡ, – тип хәбәр итте Ленара Иванова.


text:
Фото:
Сибайҙа йәштәр өсөн вакансиялар йәрминкәһе үтә
Фото:
XIX «Йәштәргә эш!» республика йәштәр акцияһы сиктәрендә 21 апрелдә Сибайҙа вакансиялар йәрминкәһе үтәсәк, уның дауамында йәштәр эш табыуға мөмкинлек аласаҡ. Бындай саралар йәштәр араһында электән ҙур һорау менән файҙалана, сөнки йәрминкәгә килеүселәр эш биреүселәргә туранан-тура мөрәжәғәт итә ала. Эш урынына дәғүә итеүселәр эш урыны ғына түгел, үҙҙәрен ҡәнәғәтләндергән эш хаҡын да һайлай ала. Бынан тыш, һөнәр һайлау, хәҙерге заман шарттарында карьера планын төҙөү менән бәйле һорауҙар буйынса психолог – һөнәри консультанттарҙан мәғлүмәт алырға, эш эҙләү алымдарын һәм үҙеңде эш биреүселәргә күрһәтеү, тәҡдим итеү юлдарын өйрәнеүгә мөмкинлек булдырыла. Шулай уҡ теләге булғандарға юристар ҙа квалификациялы ярҙам күрһәтәсәк.
Был акцияны Сибай хакимиәтендәге йәштәр эштәре буйынса комитет ярҙамында Республика йәштәрҙе эш менән тәьмин итеүгә булышлыҡ итеү үҙәге ойоштора.


text:
Республикала сит ил дарыуҙарына һатып алыу хаҡтары төшә, ә Рәсәйҙекенә арта
ӨФӨ, 2015 йыл, 24 март. /«Башинформ» мәғлүмәт агентлығы, Артур Басиров/.
Йыл башынан Башҡортостанда сит илдә етештерелгән йәшәү өсөн кәрәкле мөһим препараттарҙы һатып алыу хаҡтарының кәмеүе, ә Рәсәй дарыуҙарына хаҡтарҙың артыуы теркәлгән. Был хаҡта шишәмбе Өфөлә үткән матбуғат конференцияһында «Башфармация» дәүләт унитар предприятиеһының генераль директоры Айрат Абхалиҡов хәбәр итте.
— 2014 йылдың октябренән алып аҙна һайын медицина препараттарына хаҡтар мониторингы үткәрәбеҙ. 6 октябрҙән етештереүселәрҙең һәм дистрибьюторҙарҙың үҙебеҙҙә етештерелгән йәшәү өсөн мөһим дарыуҙарға хаҡтары — 16 процентҡа, сит илдекенә 7 процентҡа күтәрелде. Әммә йыл башынан һатып алыу хаҡтарының кәмеүе күҙәтелә. 2015 йылдың 1 ғинуарынан импортҡа хаҡтар ике процентҡа тиерлек төшкән. Рәсәй дарыуҙарына 1,4 процентҡа артҡан, — тип һөйләне Айрат Абхалиҡов.
Уның әйтеүенсә, хаҡтарҙың үҙгәреү сәбәптәре билдәһеҙ.
— Әлбиттә, Рәсәй заводтарындағы ҡорамалдарҙың, төрөү материалдарының һәм сеймалдың сит илдеке булыуына һылтанырға мөмкин. Әммә был дарыуҙарға хаҡтарҙың артыуына йоғонто яһарға тейеш түгел, — тип билдәләне Айрат Абхалиҡов. — Рәсәй дарыуҙары ҙур һорау менән файҙаланылманы. Минеңсә, илебеҙ заводтары аҡса эшләп ҡалырға уйлай. Сит ил етештереүселәренә килгәндә, улар Рәсәй баҙарында үҙ урындарын юғалтырға теләмәй.
«Башфармация» предприятиеһының генераль директоры һүҙҙәренсә, бөгөнгө көндә ваҡлап һатыу баҙарында импорт препараттарҙың өлөшө 60-70 процент тәшкил итә. Шуның менән бергә үҙебеҙҙә етештерелгән дарыуҙар ҙа сит ил аналогтарынан ҡалышмай.
— Анальгин, аспирин һәм башҡа дарыуҙар иһә сифат яғынан сит илдекенән ҡалыша, — тине Айрат Абхалиҡов.


text:
Иглин районында яугир ҡаһарманлығына һәйкәл асылды
Иглин районында тантаналы парадта һуғыш һәм хеҙмәт ветерандары, хакимиәт, ауыл биләмәләре, предприятие һәм ойошма вәкилдәре, мәктәп уҡыусылары ҡатнашты.
Байрам колоннаһы район үҙәгенең үҙәк майҙанынан алып Бөйөк Ватан һуғышында һәләк булған яугирҙар иҫтәлегенә ҡуйылған обелискыға тиклем атлап үтте. Тантаналы йөрөштә ҡатнашыусылар мемориалға сәскәләр һалды. Бынан һуң тантаналы митинг үтте.
Бөгөн Иглинда яугир батырлығына йәнә бер һәйкәл асылды. Икенсе донъя һуғышы ваҡытындағы артиллерия тубы ҡасабаның үҙәк майҙанында постаментҡа урынлаштырылған.
Елена Иглина исемендәге паркта Дан аллеяһында ҡуйылған Советтар Союзы Геройҙары бюстарына һәм һәләк булған яугирҙар һәйкәленә сәскәләр һалыу ойошторолдо. Һуғыш йылдарында был юғары званиеға алты иглинлы лайыҡ булған — Иван Силантьев, Виктор Безценный, Михаил Шишков, Михаил Анискин, Александр Вакульский, Павел Пономарев.
Әлеге ваҡытта паркта байрам концерты бара, ялан кухняһы һәм ветерандар өсөн байрам ашы ойошторолған.
Кискеһен халыҡ уйындары үткәреләсәк, улар дискотека һәм еңеү салюты менән тамамланасаҡ.


text:
Республика башлығы Өфөнөң Еңеү паркында Мәңгелек утҡа сәскәләр һалдыФото: Динар Кәлимуллин
Республика башлығы Өфөнөң Еңеү паркында Мәңгелек утҡа сәскәләр һалды
Республика башлығы Өфөнөң Еңеү паркында Мәңгелек утҡа сәскәләр һалдыФото: Динар Кәлимуллин
9 майҙа Өфөнөң Еңеү паркында 1941-1945 йылдарҙағы Бөйөк Ватан һуғышында Еңеүҙең 69 йыллығына арналған Мәңгелек утҡа сәскәләр һалыу тантанаһы уҙҙы. Унда Башҡортостан Президенты Рөстәм Хәмитов һәм БР Дәүләт Йыйылышы – Ҡоролтай Рәйесе Константин Толкачев ҡатнашты.
Паркка ингән ерҙә республика Президентын министрлыҡ һәм ведомстволар, Өфө хакимиәте етәкселәре, депутаттар, ветерандар, йәштәр һәм йәмғиәт ойошмалары вәкилдәре ҡаршыланы. Почетлы ҡарауыл начальнигы докладынан һуң тынлы оркестр башҡарыуындағы тантаналы музыкаға Башҡортостан Президенты Рөстәм Хәмитов республиканың күп милләтле халҡы исеменән Мәңгелек утҡа Бөйөк Ватан һуғышында һәләк булғандар иҫтәлегенә венок һалды.
Рәсәй Федерацияһы һәм Башҡортостан Республикаһы гимндарынан һуң метроном тынлыҡ минутын һананы, артабан байраҡсылар, офицер һәм курсанттар тантаналы марш менән үтте. Маршты республика Президенты Рөстәм Хәмитов, БР Дәүләт Йыйылышы Рәйесе Константин Толкачев, башҡа рәсми кешеләр һәм Бөйөк Ватан һуғышы ветерандары ҡабул итте. Бынан һуң министрлыҡ, ведомстволар һәм Өфө хакимиәте етәкселәре, депутаттар, ветерандар, йәштәр һәм йәмәғәт ойошмалары вәкилдәре Александр Матросов менән Миңлеғәли Ғөбәйҙуллин һәйкәленә сәскәләр һалды.
Шулай уҡ республика етәксеһе ике тапҡыр Советтар Союзы Геройы Муса Гәрәев ҡәберенә, Миңлеғәли Ғөбәйҙуллин һәм Таһир Күсимов бюстарына сәскәләр һалды.
Еңеү паркында Рөстәм Хәмитов Өфөнөң Шаһиморатовтар ғаиләһе менән аралашты, уларҙың нәҫелендә бына инде дүртенсе быуын хәрбиҙәр. Башҡортостан Президенты ғаилә альбомын ҡараны һәм данлы нәҫел вәкилдәре менән иҫтәлеккә фотоға төштө.
Тантаналы өлөштән һуң художество үҙешмәкәрлек артистарының концерты башланды.


text:
Алдағы ял көндәрендә Өфөлә бал йәрминкәһе үтәсәк
10-11 сентябрҙә Өфөлә сираттағы бал йәрминкәһе үтәсәк. Сараны ойоштороусылар – республика баш ҡалаһының Совет районы хакимиәте һәм Башҡортостан умартасылыҡ һәм апитерапия буйынса ғилми-тикшеренеү үҙәге.
Йәрминкәлә өфөлөләргә һәм баш ҡала ҡунаҡтарына сифатлы бал тәҡдим итәсәктәр. Һатып алыусылар өсөн тәмләп ҡарау мөмкинлеге лә буласаҡ. Башҡортостан умартасылыҡ һәм апитерапия буйынса ғилми-тикшеренеү үҙәге белгестәре йәрминкәгә килеүселәргә бал һайлап алырға ярҙам итәсәк.
Өфө хакимиәтенән хәбәр итеүҙәренсә, башҡорт балы күргәҙмә-йәрминкәһендә әүҙем ҡатнашыусы республика районына күсмә кубок тапшырыласаҡ. Иҫегеҙгә төшөрәбеҙ, үткән йылдарҙа бал йәрминкәһенең күсмә кубогы менән Мәләүез, Бөрйән, Күгәрсен, Әлшәй райондары бүләкләнде.


text:
Рөстәм Хәмитов Бөрөләге физкультура-һауыҡтырыу комплексын асыу тантанаһында ҡатнаштыФото: Динар Кәлимуллин
Рөстәм Хәмитов Бөрөләге физкультура-һауыҡтырыу комплексын асыу тантанаһында ҡатнашты
Рөстәм Хәмитов Бөрөләге физкультура-һауыҡтырыу комплексын асыу тантанаһында ҡатнаштыФото: Динар Кәлимуллин
16 февралдә Башҡортостан Президенты Рөстәм Хәмитов Бөрөгә эш сәфәре барышында яңы физкультура-һауыҡтырыу комплексын асыу тантанаһында ҡатнашты, тип хәбәр иттеләр төбәк башлығының матбуғат хеҙмәтенән.
Объект 2010 йылда төҙөлә башлаған, уның дөйөм смета хаҡы 120 миллион һум тәшкил иткән, ә спорт инвентары 19 миллион һумға һатып алынған. Комплекста универсаль спорт залы, ҡалалағы беренсе 25 метрлыҡ бассейн, тренажерҙар һәм фитнес менән шөғөлләнеү өсөн ике зал урынлашҡан.
Гер күтәреүселәре, бейеклеккә һикереүселәре һәм уҡсылары менән дан тотҡан ҡала һәм райондың әүәлге спорт базаһы ҡырҡ йылдан ашыу ваҡыт элек төҙөлгән һәм әле заман талаптарына яуап бирмәй.
Яңы спорт комплексы туғыҙ спорт төрөн үҫтереү мөмкинлеге бирәсәк. Бында бер үк ваҡытта йөҙләгән һәүәҫкәр спортсы шөғөлләнә ала, комплекс тәүлегенә 700-ҙән ашыу, иң күбендә 1040 кешене ҡабул итә ала.
Әйткәндәй, гер спорты буйынса ике тапҡыр донъя чемпионы Илшат Әхмәтханов, карате киокушинкайҙың өсөнсө данына эйә Андрей Гурьянов, йәйә менән уҡ атыу буйынса халыҡ-ара класындағы спорт мастеры Ольга Кавырдина һәм Шотландиялағы Бөтә донъя балалар уйындары еңеүсеһе Даниил Лысенко спорт карьераһын тап Бөрөлә башлаған.
Яңы физкультура-һауыҡтырыу комплексын асыу тантанаһында сығыш яһап, Рөстәм Хәмитов спорт менән уңышлы һәм әүҙем шөғөлләнеү, уйнау, йөҙөү, күнекмәләр үткәреү өсөн ҡала халҡының хәҙер бөтә мөмкинлектәре лә булыуын билдәләне. Президент әйтеүенсә, республика артабан да ошондай спорт ҡоролмалары төҙөү өсөн бөтә көсөн һаласаҡ.
— Был спорт үҙәгендә республика ҡаҙнаһының аҡсаһы бар, 100 млн һум тиерлек. Аҙ сумма түгел, әммә улар кешеләрҙең сәләмәтлеген нығытыуға, кәйефен күтәреүгә, һеҙ көслө, ҡыйыу, етеҙ булып үҫһен өсөн йүнәлтелгән, — тип һыҙыҡ өҫтөнә алды Рөстәм Хәмитов. Ул, был комплекста Рәсәй, донъя, Олимпия уйындары чемпиондары күнекмәләр үткәрер, яңы, ғәйрәтле спортсылар, көслө кешеләр әҙерләнер, тигән ышанысын белдерҙе.
Рөстәм Хәмитов Бөрө районы спортсылары менән дә осрашты. Уның билдәләүенсә, республикала спорт объекттары төҙөү программаһы ярайһы күләмле, һәм ул үтәлә.
— Быйыл республика ҡалалары һәм ауылдарында ундан да кәм булмаған физкультура-һауыҡтырыу комплексы асыласаҡ, — тине республика башлығы. — Был алға ҙур аҙым буласаҡ. Киләһе йылда программаны дауам итәсәкбеҙ, 2013–2014 йылдарҙа район үҙәктәрендәге, ҡалаларыбыҙҙағы физкультура-һауыҡтырыу үҙәктәрен төҙөү буйынса эштәрҙе тамамларға тейешбеҙ.
Президент республиканы оло спорт ярыштары көтөүен дә телгә алды:
— Беҙ быйылғы йылда ғына ике донъя чемпионатын ҡабул итәсәкбеҙ. Береһе – йәйге биатлон буйынса, ә икенсеһе — йәштәрҙең шайбалы хоккей буйынса донъя чемпионаты. Былар ҙа ҙур ваҡиға. Беҙ был ярыштарға яңы спорт объекттары әҙерләйбеҙ, бер үк ваҡытта булғандарын да ремонтлайбыҙ. «Биатлон» спорт-һауыҡтырыу комплексында косметик ремонт үткәрелә, бәлки, яңы трассалар һалырбыҙ, яңы ҡорамалдар һатып алырбыҙ. Хоккей буйынса донъя чемпионатына Зорге урамындағы иҫке Спорт һарайын ремонтлайбыҙ. Ул сентябрҙә сафҡа индереләсәк. Ул бөтөнләй икенсе — заманса, матур спорт ҡоролмаһы буласаҡ. Эштәр хаҡы ла ҙур ғына — 200 млн һумдан ашыу. Өфөлә тағы бер боҙ һырғалағы эшләргә теләк бар — «Төҙөүсе» стадионында, был эште быйыл уҡ башларбыҙ, моғайын. Беҙгә «Газпром» ярҙам итә, йәмғиәт спорт ҡоролмаһына 200-250 млн һум самаһы аҡса бүләсәк, ҡалғанын үҙ өҫтөбөҙгә алабыҙ, тип беҙ «Газпром» асыҡ акционерҙар йәмғиәте идараһы рәйесе Алексей Борисович Миллер менән һөйләшеп килештек.
Үткән аҙнала ғына Рәсәй Федерацияһының спорт министры Виталий Леонтьевич Мутко менән Өфөлә паралимпия үҙәге төҙөлөшө буйынса күләмле эштәр башлау тураһында һөйләшеү булды. Был объекттың хаҡы — ике миллиард һумдан ашыу. Ул республикала ғына түгел, тотош Рәсәй Федерацияһында иң ҙур спорт ҡоролмаларының береһе иҫәпләнһә, паралимпиясылар өсөн берҙән-бер ҙур ҡоролма буласаҡ. Унда ла бассейн, манеж төҙөләсәк. Асылда, паралимпиясыларҙан тыш, унда һаулыҡ мөмкинлеге сикләнмәгән ҡәҙимге спортсылар ҙа шөғөлләнә аласаҡ. Һис шикһеҙ, был төҙөлөш беҙҙең өсөн төп эштәрҙең береһе булып тора.
Артабан. Быйыл Белорет тау саңғыһы мәктәбе кеүек спорт ҡоролмаларына йән өрә алырбыҙ, тип уйлайбыҙ. Яңы нигеҙҙә яңы тау саңғыһы комплексы буласаҡ. Стәрлетамаҡта ла ошондай эштәр планлаштырыла. Ә Салауатта 50 метрлыҡ бассейн төҙөп, быйыл файҙаланыуға тапшырасаҡбыҙ. Был республикалағы вышкалы 50 метрлыҡ икенсе бассейн буласаҡ. Унда ла ҙур ярыштар үткәреп буласаҡ.
Бынан тыш, Өфөләге «Нефтсе» стадионын реконструкциялау ҡаралған, сөнки беҙҙә әкренләп футбол үҫешә башланы. Республикала мотлаҡ юғары лига йәки премьер-лига командаһы булырға тейеш, тигән бурыс ҡуйҙыҡ, тип әйтергә теләмәйем, был үтә ҡиммәт. Әммә лайыҡлы, яҡшы кимәлдәге футбол уйындары үткәрәсәкбеҙ. Ғөмүмән, республикаға яҡшы стадион кәрәк. Бөгөнгө көндә беҙҙә бындай стадиондар юҡ.
Был объекттарҙың барыһы ла, шул иҫәптән халыҡ күпләп шөғөлләнһен өсөн төҙөлгәндәре лә, чемпиондар өсөн генә түгел, спорт менән профессиональ кимәлдә шөғөлләнгән кешеләр өсөн. Йәштәр унда күнекмәләр үткәрә аласаҡ, беҙ был өлкәлә дөрөҫ, һәйбәт юлдан барабыҙ, тип уйлайым.
Президент, күләмле спорт – ул нигеҙҙәрҙең нигеҙе, шуға күрә һәр тораҡ пунктта хоккей ҡумталары, саңғы стадиондары төҙөлөргә тейеш, тип һыҙыҡ өҫтөнә алды.
— Минең иң ҙур хыялым — беҙҙә малайҙар ҡыҙҙар менән бергә хоккей уйнаһын, саңғыла йүгерһен, еңел атлетика, көрәш һәм башҡалар менән шөғөлләнһен ине. Республикала һәр кем шөғөлләнә алырлыҡ спорт төрҙәренең барыһы ла тәҡдим ителергә тейеш, — тине Рөстәм Хәмитов.


text:
Эшҡыуар ҡатын-ҡыҙҙарҙы Израилгә уҡыуға саҡыралар
Башҡортостан эшҡыуар ҡатын-ҡыҙҙарының бәләкәй бизнес мәсьәләләре һәм интернет-технологиялар буйынса Израилгә ике аҙналыҡ уҡыуға барып ҡайтыу мөмкинлеге барлыҡҡа килде.
«МАШАВ» Халыҡ-ара хеҙмәттәшлек үҙәге быйыл 2 августан 19-ына тиклем Израилдә рус телендә үтәсәк “Эшҡыуар ҡатын-ҡыҙҙар һәм мәғлүмәт, коммуникация технологиялары” халыҡ-ара семинарына саҡыра.
Ойошманың матбуғат хеҙмәтенән хәбәр итеүҙәренсә, семинар бәләкәй бизнесты яҡлау һәм үҫтереү менән шөғөлләнеүсе, бәләкәй предприятиелар менән идара итеүсе, менеджмент, маркетинг, уҡытыу һәм күҙәтеүҙә махсуслашыусы, эшҡыуарлыҡ өлкәһенә ҡараған фәнни-производство берекмәләрендә, ҡатын-ҡыҙҙар ойошмаларында, дәүләт институттарында һәм агентлыҡтарында эшләгән ҡатын-ҡыҙҙар өсөн тәғәйенләнә.
Кандидаттарҙың ижтимағи фәндәрҙә, иҡтисадта, бизнес, производство менән идара итеүҙә һәм башҡа өлкәләрҙә ярашлы белеме, шулай уҡ был өлкәлә кәмендә биш йыл профессиональ эш тәжрибәһе булырға тейеш.
Уҡыу программаһы түбәндәге темаларҙы индерә: «Мәғлүмәт һәм коммуникация технологиялары һәм хеҙмәт эшмәкәрлеге өсөн яңы мөмкинлектәр», «Интернет мәғлүмәт сығанағы булараҡ», «Бизнесты алға ебәреү һәм бизнес-бәйләнештәрҙе киңәйтеү ҡоралы булараҡ социаль селтәрҙәр», «Ҡатын-ҡыҙҙар һәм «гендер упҡыны», ҡатын-ҡыҙҙарҙың мөмкинлектәрен киңәйтеү», «Бәләкәй бизнес һәм донъя баҙары», «Эшлекле даирәләрҙә ҡатын-ҡыҙҙар», «Бәләкәй предприятиелар өсөн ярҙам стратегиялары – бәләкәй һәм урта бизнесты үҫтереүҙең Израиль тәжрибәһен өйрәнеү», «Мәғлүмәт һәм коммуникация технологияларын ауыл туризмында ҡулланыу». Уҡытыу аҙағында эшҡыуар ҡатын-ҡыҙҙар финал проектын әҙерләргә тейеш.
Йәшәүгә һәм туҡланыуға сығымдарҙы Израиль яғы үҙенә ала. Семинарҙа ҡатнашыусылар Израилгә барыу һәм кире ҡайтыуға юл хаҡын һәм шәхси сығымдарын түләй. Заявкаларҙы һәм бөтә кәрәкле материалдарҙы 15 июлдән дә һуңға ҡалмайынса mashav-moscow@mail.ru электрон почтаһы буйынса ебәрергә кәрәк. Төркөм 26-30 кешенән төҙөлә.
Элек «МАШАВ» Халыҡ-ара хеҙмәттәшлек үҙәге программаһы буйынса уҡыуҙа республикабыҙ вәкиле – БР Эшҡыуар ҡатын-ҡыҙҙар ассоциацияһы рәйесе Алла Кузьмина булып ҡайтҡайны.


text:
Рөстәм Хәмитов Ейәнсура үҙәк район дауаханаһына капиталь ремонт үткәреү планын әҙерләргә ҡушты
Ейәнсура районы үҙәге Иҫәнғолда Башҡортостан Президенты Рөстәм Хәмитов Үҙәк район дауаханаһында булды. Учреждение дауахана ҡаласығы биләмәһендә урынлашҡан, өс дауалау һәм өс хужалыҡ корпустары бар. Дауахана 125 урынлыҡ стационар бүлектән, поликлиниканан һәм инфекцион бүлектән тора.
Медицина учреждениеһында Рөстәм Хәмитов Үҙәк район дауаханаһының иң проблемалы урыны – инфекцион бүлеген ҡараны. Ул 1971 йылда төҙөлгән бер ҡатлы иҫке йортта урынлашҡан. Бина 98 процентҡа туҙған, инфекцион ауырыуҙарҙы урынлаштырыу буйынса ул гигиена талаптарына тап килмәй. Бинала эҫе һыу менән тәьмин итеү һәм вентиляция системалары юҡ. Бынан тыш, йылытыу системаһы авария хәлендә. Бүлек бинаһына реконструкция 2006 йылда үткәрелгән.
Рөстәм Хәмитов поликлиника бүлмәләрен дә ҡараны. Ул 1997 йылда төҙөлгән дүрт ҡатлы йортта урынлашҡан. Капиталь ремонт 2006 йылда эшләнгән.
Үҙәк район дауаханаһының стационар бүлеге 1971 йылда төҙөлгән өс ҡатлы йортта урынлашҡан.
Быларҙан тыш, дауахана иҫке медицина ҡорамалдарын яңыртыуға, шулай уҡ уларҙы яңынан һатып алыуға мохтаж.
Рөстәм Хәмитов дауалау учреждениеһы проблемаларын яҙып алды һәм Үҙәк район дауаханаһына капиталь ремонт үткәреү планын әҙерләргә ҡушты. Был маҡсаттарға, алдан фаразлауынса, 10 миллион һум кәрәк буласаҡ.
— Дауаханаға капиталь ремонт үткәреүҙе финанслау планын билдәләргә кәрәк, — тине Рөстәм Хәмитов. – Сроктар буйынса – 2012 йылға иҫәп тотайыҡ.
Шулай уҡ һаулыҡ һаҡлау өлкәһендә кадрҙар дефициты проблемаһы ла ҡуҙғатылды. Был мәсьәләне хәл итеү өсөн Рөстәм Хәмитов йәш белгестәрҙе ауыл еренә йәлеп итеү буйынса республика маҡсатлы программаһын әҙерләргә ҡушты. Ул, атап әйткәндә, торлаҡ алыу һәм ғөмүмән ауылда төпләнеү өсөн уңайлы шарттар булдырыуҙы күҙ уңында тоторға тейеш.


text:
Рәхмәт хаты килде
Башҡортостан Республикаһы Президенты Мортаза Рәхимов исеменә Бөтә Рәсәй һаңғырауҙар йәмғиәте Өфө мәҙәниәт йортоноң ижади коллективынан хат килде. Унда Истанбул ҡалаһында Халыҡ-ара һаңғырауҙар фестивалендә ҡатнашыу өсөн коллективҡа финанс ярҙамы күрһәткән өсөн рәхмәт белдерелә.
Хатта, атап әйткәндә, шулай тиелә:
"Хөрмәтле Мортаза Ғөбәйҙулла улы!
Был фестивалдә беҙ иң яҡшылары булдыҡ, сығыштарыбыҙ уның тарихында сағыу бит булып ҡалды. Беҙ Башҡортостан үҙешмәкәр мәҙәниәтенең юғары абруйын тағы ла бер тапҡыр иҫбат иттек.
Яҡшылыҡ һәм изгелек ҡылыу — ошо юғары төшөнсәләр Һеҙ булышлыҡ иткән социаль әһәмиәтле, бик кәрәкле эште тулыһынса сағылдыра. Ярҙамығыҙ Башҡортостандағы цивилизация һәм социаль-иҡтисади үҫеш кимәленең мөһим күрһәткесе булып тора.
Уртаҡ тырышлығыбыҙ һөҙөмтәһендә ишетеү һәләте буйынса инвалидтар ижади ҡеүәтен асыу һәм тормошҡа ашырыу мөмкинлегенә эйә булыу, аралашыуға ғәйәт ҙур ихтыяжды ҡәнәғәтләндереү генә түгел, шулай уҡ халыҡ-ара гуманитар бәйләнештәрҙе нығытыу эшенә ҙур өлөш индерҙе.
Мортаза Ғөбәйҙулла улы, беҙ йәшәү мөмкинлектәре сикләнгән кешеләр өсөн тиң мөмкинлектәр булдырған һәм уларҙың ижади реабилитацияһына, социаль интеграцияһына бөтә яҡлап булышлыҡ иткән өсөн рәхмәтлебеҙ".


text:
Өфөнөң Эшҡыуарҙар союзы бушлай консультациялар үткәрә
ӨФӨ, 2015 йыл, 25 февраль. /«Башинформ» мәғлүмәт агентлығы, Артур Басиров/.
Мартта Өфөнөң Эшҡыуарҙар союзы бушлай консультациялар ойоштора. «Башинформ» агентлығына Эшҡыуарҙар союзынан хәбәр итеүҙәренсә, 3 мартта юридик компания директоры Наталья Төхвәтуллина «Контрагенттар менән суд бәхәстәрен нисек булдырмаҫҡа: предприятиела дәғүәле эш» темаһына консультация уҙғара. 17 мартта «Респект» Хоҡуҡ компанияһының «Ҡыҙыу линия» хеҙмәте консультанты Ирина Ханнанова «Бәләкәй эшҡыуарлыҡҡа һалым һалыуҙың үҙенсәлектәре» хаҡында лекция уҡый. 31 мартта Өфө хакимиәтенең Халыҡҡа социаль ярҙам күрһәтеү буйынса идаралыҡтың ҡулланыусылар хоҡуҡтарын яҡлау буйынса бүлек етәксеһе Зифа Фазлиәхмәтова эшҡыуарҙарға «Бәләкәй һәм урта эшҡыуарлыҡ предприятиелары өсөн ҡулланыусылар хоҡуҡтарын яҡлау тураһында законды ғәмәлдә файҙаланыу» темаһы буйынса консультация бирә.
Консультациялар СССР-ҙың 50 йыллығы урамы, 84/1 адресы буйынса ойошторола.
Ҡатнашыу өсөн алдан яҙылырға кәрәк. Телефон: 241-47-44.


text:
2020 йылдан Рәсәй ит һәм һөт менән үҙен үҙе тәьмин итә аласаҡ
Рәсәйҙә алдағы ике-өс йылда сусҡа итенә ихтыяж үҙебеҙҙә етештерелгән продукция иҫәбенә тәьмин ителәсәк. 2020 йылға, 2013-2020 йылдарға Ауыл хужалығын үҫтереү һәм ауыл хужалығы продукцияһы, сеймалы һәм аҙыҡ-түлек баҙарын көйләү дәүләт программаһы үтәлгәндә, ил тулыһынса үҙендә етештерелгән һөт һәм һыйыр ите менән тәьмин ителгән булырға тейеш. Был турала бөгөн Өфөлә үткән Бөтә Рәсәй агар форумында РФ ауыл хужалығы министры Елена Скрынник белдерҙе.
— Яңы дәүләт программаһы ауылда бәләкәй эшҡыуарлыҡты үҫтереү һәм көслө милекселәр класы булдырыу өсөн мөмкин тиклем уңайлы шарттар булдырыуҙы күҙ уңында тота, — тип хәбәр итте Елена Скрынник.
Аҙыҡ-түлек хәүефһеҙлеген тәьмин итеү, ауыл хужалығының табышлылығын һәм инвестицион күркәмлеген һаҡлау, шулай уҡ ауылдың социаль өлкәһен комплекслы үҫтереү әле әҙерләнгән дәүләт программаһының төп маҡсаттары итеп билдәләнгән.
Бынан тыш, аҙыҡ-түлек баҙары инфраструктураһын, фермерлыҡты һәм бәләкәй хужалыҡ формаларын үҫтереү, ауыл хужалығы продукцияһын һәм аҙыҡ-түлекте экспортҡа оҙатыу, аҙыҡ-түлек һәм эшкәртеү сәнәғәттәрен яңыртыу, ауыл хужалығында тотороҡһоҙ климат шарттарына бәйле хәүефтәрҙе кәметеүгә йүнәлтелгән стратегик саралар комплексын ғәмәлгә ашырыу яҡын аралағы өҫтөнлөклө йүнәлештәрҙән буласаҡ.


text:
Әбйәлилдә ауылдаштар осрашыуы үтә
Әбйәлил районында традицион «Һаумыһығыҙ, ауылдаштар» байрамы үтә. Беренсе булып осрашыуҙы район үҙәге янындағы ҙур булмаған Ярлыҡап ауылы халҡы үткәрҙе, тип хәбәр иттеләр район хакимиәтенең мәғлүмәт-аналитика бүлегенән.
Ошо арала бөтә республиканан һәм күрше өлкәләрҙән ҡайтҡан ауылдаштарын Йәлембәт, Селивановка, Мәхмүт ауылы халҡы ҡаршы алды. Байрамға әҙерлек барышында бөтә ауыл биләмәләре, йәмәғәт биналары, зыяраттар төҙөкләндерелә, юлдар ремонтлана.
«Һаумыһығыҙ. ауылдаштар» байрамы сиктәрендә Байым ауыл советы ауыл биләмәһенә ҡараған Рәхмәт ауылында Башҡортостанда иғлан ителгән Имен бала саҡ һәм ғаилә ҡиммәттәрен нығытыу йылына, Рәсәй Федерацияһындағы Тарих йылына арналған Урамдар байрамы үткәрелгән. Унда сәләмәт тормош алып барған 30-ҙан ашыу өлгөлө ғаилә билдәләнгән. Йырсы Абдулла Солтанов, Учалы районы Баттал ауылының «Осҡон» балалар бейеү ансамбле, Байым мәҙәниәт йорто коллективы ҡатнашлығында концерт байрамдың иң сағыу биҙәгенә әүерелгән.


text:
Таҡыя турғай
Таҡыя турғай (урыҫ. Обыкновенная чечетка)(лат. Carduelis flammea)— ҡупшыҡайҙар ғаиләһендәге ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Таҡыябаш, ҡыҙылбаш турғай. Турғайҙан бәләкәйерәк. Күмәкләшеп йөрөйҙәр, һырты һорғолт көрән, ҡара таптар менән сыбарланған. Ҡорһағы аҡ. Түбәһе һәм маңлайы ҡыҙыл. Ҡабырғалары көрән буй һыҙыҡлы. Ата ҡоштоң түше-ҡыҙыл, инәһенеке аҡ сыбар." Киндер турғайынан арҡаһы һоро һәм ҡойроғо һыҙыҡһыҙ ҡара булыуы менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «си-сит-си-сит» һәм «пи-йү-ии». Сырылдап һайрай,
Йәшәү рәүеше[үҙгәртергә | вики-тексты үҙгәртергә]
һирәк ағаслы урмандарҙа, ҡыуаҡтарҙа йәшәй. Үлән һәм ағас орлоҡтары, бөжәктәр ашай. Йы¬лы яҡҡа китмәй, бер урындан икенсе урынға күсеп йөрөй, һирәк осрай. Ағаста һәм ҡыуаҡта, һирәкләп таш ярыҡтарында оялай. Көрән таплы 4—5 бөртөк зәңгәр йомортҡа һала.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9


text:
Башҡортостан Президенты Рәсәйҙә перинаталь үҙәктәрҙе үҫтереү мәсьәләһе буйынса видеоселектор кәңәшмәһендә ҡатнаштыФото: Андрей Старостин
Башҡортостан Президенты Рәсәйҙә перинаталь үҙәктәрҙе үҫтереү мәсьәләһе буйынса видеоселектор кәңәшмәһендә ҡатнашты
Башҡортостан Президенты Рәсәйҙә перинаталь үҙәктәрҙе үҫтереү мәсьәләһе буйынса видеоселектор кәңәшмәһендә ҡатнаштыФото: Андрей Старостин
29 ғинуарҙа Башҡортостан Президенты Рөстәм Хәмитов Рәсәй Федерацияһында перинаталь үҙәктәрҙе үҫтереү программаһын тормошҡа ашырыу мәсьәләһе буйынса Рәсәй Хөкүмәте Рәйесе Дмитрий Медведев үткәргән видеоконференция режимындағы кәңәшмәлә ҡатнашты, тип хәбәр иттеләр төбәк башлығының матбуғат хеҙмәтенән.
Кәңәшмәлә, 2014 йылдан алып 2016 йылға тиклем перинаталь үҙәктәрҙе үҫтереү программаһы сиктәрендә Рәсәй Федерацияһының 30 төбәгендә 32 перинаталь үҙәк төҙөлөргә тейеш, тип билдәләнде. Был маҡсатҡа федераль бюджеттан дөйөм финанслау күләме 52 миллиард һумдан ашыу тәшкил итә.
«Рәсәй Федерацияһының перинаталь үҙәктәре булған субъекттарҙа балалар һәм әсәләр үлеме күрһәткесе ярайһы уҡ кәмегән», — тине, ул был программаның төп маҡсаты булғанын билдәләп, Дмитрий Медведев.
Иҫегеҙгә төшөрәбеҙ, федераль программа сиктәрендә Өфөлә 130 урынлыҡ яңы Республика перинаталь үҙәге төҙөү планлаштырыла. Яҡынса объекттың хаҡы – 1 миллиард 976 миллион һум. Федераль мотлаҡ медицина страховкалау фондынан субсидия 1 миллиард 476 миллион һум тәшкил итәсәк. Башҡортостан бюджетынан 500 миллион һум бүленәсәк. Бөгөнгә проекталауға техник һәм медик-технологик бина әҙерләнгән, төҙөлөш өсөн ер участкаһы билдәләнгән.
Бынан тыш, Өфөлә «Әсә һәм бала» компаниялар төркөмө средстволары иҫәбенә 95 койкалыҡ шәхси перинаталь үҙәк төҙөлөп бөтөп килә, ул объектҡа 1,8 миллиард һум һалған. Ул йыл һайын ике мең самаһы йөклө ҡатынды бәпесләтә аласаҡ. Үҙәкте ағымдағы йылдың ноябрендә асырға күҙаллайҙар.